qundao/data-zh-poetry huggingface dataset:
种蔬
作者：罗洪先
朝代：明
体裁：古风

谋生无远术，树艺有良时。嘉蔬来何遥，故人手致之。荷锄出荆扉，荒榛力所披。景蘙苗易瘠，土薄根不滋。恶壤与败株，能令蕃者衰。竞兹分阴功，日暮未辞疲。所欣寡逢迎，然薪继颓曦。黯黯开谷阴，柔芳亦离离。抱瓮理晨夕，疗饥方在兹。
称拙
作者：罗洪先
朝代：明
体裁：古风

我从盛年来，常忧行及老。取友历险难，所志在闻道。一日复一日，如饥望得饱。外为名所驱，内苦意不了。蹉跎五十馀，坐令颜色槁。齿发日变衰，智虑始欲扫。回首忆盛年，空负筋力好。偃形向岩扉，束书置穷讨。冥心闻斗蚁，纵目对飞鸟。身安忘卑高，分足任多少。聊称拙者心，得此悔不早。
移崆峒山庄
作者：罗洪先
朝代：明
体裁：五言律诗

嗜寂能安土，移栖欲近田。还因数椽旧，得此一区偏。墙短从山入，庭虚待月悬。宁知师俭意，于分且宜然。
程松溪司成清明日见访狮子山
作者：罗洪先
朝代：明
体裁：七言律诗

金陵风日正清明，忽听春山伐木声。岁月二毛空自数，云霄一羽竟谁成。虞廷典乐官仍重，汉室临雍礼更荣。为羡酬恩将道术，江湖蓑笠且逃名。
程舜敷春暮同江宴会遇雨
作者：罗洪先
朝代：明
体裁：七言律诗

仙舄飞腾惊故人，华筵庆洽敞名津。楚天云雨巫山梦，江草佩环湘浦春。萍梗故依芳席合，鸟声巧逐和歌新。谁知别去钟期调，今日重闻流水滨。
程舜敷谪居海上问讯·其一
作者：罗洪先
朝代：明
体裁：五言律诗

迢递瑶台客，凄清铜柱秋。蜃氛朝彩变，鲛泪夜珠流。槎影通天远，岚光接地浮。深怜挂席往，何日度瀛洲。
程舜敷谪居海上问讯·其二
作者：罗洪先
朝代：明
体裁：五言律诗

金阙虚仙望，丹崖识汉功。鲁连非弃组，安石忽乘风。薏苡悲形似，靡芜怨岁穷。征帆逢北上，素鲤寄南中。
空斋
作者：罗洪先
朝代：明
体裁：古风

空斋掩春雨，块然忘朝昏。四邻群响绝，林鸟时一喧。夕灯始烛闇，四壁辞蒸烦。蘧蘧景如梦，绵绵息仅存。适悟岂玄旨，大易多名言。出位艮所戒，闭关复以敦。六二介石固，知几道弥尊。井迁常居所，雷颐潜厚坤。先天物莫违，密藏乃其根。不赖鲁叟笔，此义何由论。
穿云入方广
作者：罗洪先
朝代：明
体裁：五言律诗

云里度遥岑，临虚谷转深。石迷多伏虎，树隐独闻禽。乍识为霖意，谁明出岫心。鸿濛如解语，吾欲寄瑶音。
竹园爱筠翁七十
作者：罗洪先
朝代：明
体裁：古风

我癸石莲凿天巧，恨少筼筜看一饱。曾乞名园竹数枝，陡觉寒声梦争搅。当时传竹未传法，至今清影来稍稍。爱筠老翁法最奇，种竹择根不择枝。忘鱼久缩钓竿手，采蕨常违烧笋时。夕雷忽报春工起，龙跋犊角互撑抵。閒庭夜起月娟娟，密户朝开风筛筛。年才七十竹满山，吠犬篝灯山竹间。虚心相对还相似，更觉柴门幽且閒。郎君搦管识奇字，仲氏吹篪多好颜。青青叶色深杯见，自笑皮冠身未贱。桃李秾华欺岁寒，何处物情无改变。两年石莲秋草深，未见翁面知翁心。吾家名士多汗简，况有琳琅湘水吟。常疑葛陂化龙事，奇物与人两不异。
笔山歌寿傅翁
作者：罗洪先
朝代：明
体裁：古风

仙人驾赤凤，飘飘下文昌。天梁南斗落，楚域遥相当。奇峰突岫选金穴，绝壑峭壁藏丹房。青藜夜照瑶函疏，綵毫昼写黄庭注。珥管挥成白玉标，飞花散作青莲雾。忆昔绿杖谪云路，分符绾墨当奇数。梦寐犹含五色光，经纶未染千章素。颖川车马辞风尘，角里衣冠化蘅杜。留云驻日调清平，青案文绡霞锦横。春妍缥缈描难尽，晓势岧峣削不成。尔时瑞鸑腾挥霍，章台云梦秋光薄。作赋宁夸池草工，论书不让笼鹅客。虬掀豹炳千古雄，湘缣楚练一时空。孤峰阵扫万人敌，寒芒夜射三台宫。直指豺虎避，独判山岳轻。皂囊柱下风轮疾，白简螭头雷斧鸣。千里闻霜威，霜威如卓颖。天阍倚玉衡，太微露光景。南望仙人庐，双鸟传金书。书中五千字，字字华玫琚。云是上真诀，亦名东皇歌。不羡黄鹄举，不忧白驹过。寿算永无极，绵绵若江河。始知发神秘，终然蕴天和。洪厓一去今几何，广成千载那足多。愿从云外观图史，不向人间罥毕罗。
答友人问讯
作者：罗洪先
朝代：明
体裁：七言绝句

七十二峰摇秋光，潇湘水寒木叶黄。问予此去何所慕，云深恐有高人藏。
答同年杨虞坡
作者：罗洪先
朝代：明
体裁：五言排律

齿饮忆初年，心期阻别筵。从兹鹏路隔，那复雁书传。侪伴村中牧，形骸榻上禅。隐居山是癖，桑户病无痊。讵意劳华省，相思寄锦笺。投琼惭报称，织罽感荣缠。骥尾吾惭附，鸿声尔具全。中兴天启圣，大雅岳生贤。妙质金辞冶，雄才剑割铅。器凝偏镇躁，志敏善攻坚。削牍尚书署，褰帷司马权。九边清虎落，万里断狼烟。收隽能兼录，平淮算得先。酒泉戎出塞，瓯脱地屯田。赏特缘功懋，资深计岁迁。建牙开壁垒，曳履践星躔。夷性终多谲，皇威自合虔。稍闻移豹旅，旋见避龙泉。凯吹云中发，恩章日下宣。台阶悬玉重，枢管握符专。奕世金闺籍，熙朝石室编。勋推唐尚父，碑勒汉燕然。业盛名难朽，时平拙更便。不须怜颖水，早已戴尧天。
答张子昭访论
作者：罗洪先
朝代：明
体裁：七言律诗

月舟桥下泛秋阴，石埠村西暮雨深。凫渚参差前度影，鹤弦凄切别来心。吴碑岐鼓留天地，周雅唐风辨古今。冥讨怜君萝薜兴，真诠迟子凤鸾音。
答彭石屋
作者：罗洪先
朝代：明
体裁：七言绝句

莫怪秋风作意狂，洗枝吟叶自凄凉。而今已得莲华地，不傍他人借藕香。
答彭鹅溪送花卉·其一
作者：罗洪先
朝代：明
体裁：七言绝句

碧茎紫蔓来名圃，静色幽香满暮庭。风雨似催春事早，独凭栏处听檐瓴。
答彭鹅溪送花卉·其二
作者：罗洪先
朝代：明
体裁：七言绝句

草堂遥对数峰青，窈窕芙蓉倚画屏。不用秾花誇国色，自须小草答山灵。
红白芍药·其一
作者：罗洪先
朝代：明
体裁：七言绝句

凭栏寂寂近芳丛，红白相鲜对晚风。不是名花留客久，欲酬春意语难工。
红白芍药·其二
作者：罗洪先
朝代：明
体裁：七言绝句

罗绮何年自结丛，幽人邂逅一临风。分携不忍轻攀折，惜尔为容亦太工。
罗邦怀大守出卫山书箑索题
作者：罗洪先
朝代：明
体裁：五言律诗

寒枝敛真色，嘉蕊竞芳丛。谁章兹物美，置君怀袖中。掇英动远涉，饮馥得承风。慎勿轻捐弃，幽情吾所同。
罢试有感
作者：罗洪先
朝代：明
体裁：七言绝句

逐逐风尘耳目交，又将绮语向人抛。何当收拾真囊橐，月下柴门静自敲。
老至
作者：罗洪先
朝代：明
体裁：五言律诗

少年能几许，已复迫衰期。气锐终防道，心醒每过时。积疑忘后悟，微病静中知。一见真吾在，形骸岂足私。
考正刘忠悯公讳日
作者：罗洪先
朝代：明
体裁：七言律诗

身亡底事论迟速，疑信元关笔削权。华衮有褒须系日，貂珰何力敢移天。鲁公生气谁云死，石显阴谋自合传。多少白头还牖下，姓名能得几人怜。
胡台史国材见枉
作者：罗洪先
朝代：明
体裁：五言律诗

避嚣远城市，卜筑依江村。琴樽时自适，车马不闻喧。忽枉灵台史，因传相宅言。为语流泉地，吾生在灌园。
自佛手岩入慈云寺
作者：罗洪先
朝代：明
体裁：五言律诗

结茅应未久，初地暂相寻。偶诵莲花偈，因怜祗树深。岭南垂佛手，岩石对禅心。莫作伽陵鸟，终朝学梵音。
自夏幽趋文竹席中闻东廓公诗用韵留别周慎庵
作者：罗洪先
朝代：明
体裁：古风

文竹走马自天明，主人倒屣争相迎。广堂重席出俎豆，未交一面先含情。传来古调何太清，谁能为此天籁鸣。东廓丈人留希声，我亦舞雩咏归士。感此欲作相思行，人生役役苦何事。昨日金石今蓬萍，君知惜时胜惜名，名利可还君莫撄。
自崆峒山庄晓入石莲洞
作者：罗洪先
朝代：明
体裁：古风

理穫期有常，鸡鸣催晓发。山风何萧萧，蟋蟀吟不绝。起坐依茅檐，握发向秋月。月影渐沈沈，东方犹未白。
自石埠夜棹玄潭
作者：罗洪先
朝代：明
体裁：五言律诗

怀人适未远，宵逝独扬舲。为慰停云思，宁知清露零。草声遥识岸，烟色近迷汀。耿耿看河汉，何期见聚星。
至全椒赠戚南玄
作者：罗洪先
朝代：明
体裁：七言律诗

重云离翼阻天涯，千里登堂忆岁华。玄鬓已非前日影，黄金犹是别时家。濠梁北去多秋水，勾曲南来定暮霞。安得吹笙王子晋，相携云外采丹砂。
舜敷将发·其一
作者：罗洪先
朝代：明
体裁：古风

君莫歌离别，一字一涕泣。客子促晨宵，羁人异出入。落叶空庭繁，愁管凄风急。知君对月时，犹我瞻云立。
舜敷将发·其二
作者：罗洪先
朝代：明
体裁：古风

解佩惨何言，把酒翻成泣。荒郊人已遥，远岫自初入。予恋南枝稳，君趁北风急。行马思故群，踌躇岐路立。
舟中对月
作者：罗洪先
朝代：明
体裁：五言律诗

旅行无与晤，初月在江干。共载中流去，遥随永夜看。注阴深灌木，抱影散平湍。但取明珠近，宁为沧海叹。
舟宿梁潭梦王生有训为诵末联既醒足以二句
作者：罗洪先
朝代：明
体裁：七言绝句

雪下寻香久不闻，梁潭江上梦逢君。宁知花意将谁好，岁晚相期伴白云。
舟过泥塘喜雨峰师泉偕至夜话有作
作者：罗洪先
朝代：明
体裁：七言律诗

溪水初生春棹开，溪边野草绿于苔。白驹客至芳情合，青嶂烟多暝色来。物态自新人欲老，道缘何在语难裁。对君静夜增愁思，安得同登日暮台。
节推刘龙山六十寿诗五叠青原韵
作者：罗洪先
朝代：明
体裁：七言律诗

夫君襟度可常逢，汎水寻山未厌从。惯忤上官甘解绶，爱眠终夜不闻钟。笑谈对客机全少，妻子谋身计更慵。此道便堪全静默，岂须坚白问孙龙。
荆门闸道中
作者：罗洪先
朝代：明
体裁：古风

少小负奇好，长思名山游。薄业遵简书，忽复一纪周。承明忝三谒，前席事不酬。空令颜发改，丘垄荒松楸。弱情觉缘系，浅中易骄浮。平生惰修习，丽兹增愧忧。蒙恩返故里，韬迹谢名流。壮志庶可复，不为猿鹤羞。
莎鸡
作者：罗洪先
朝代：明
体裁：五言绝句

振羽候初临，近宇鸣何切。道人默忘形，闻性曾不灭。
莳菊
作者：罗洪先
朝代：明
体裁：古风

陶令今不作，所好尚遗世。眷彼篱下芳，艺我庭中地。弱丛未盈把，顿觉景色异。英英媚朝露，茁茁感春气。去此驻颓颜，亦令能久视。繁枝藉溉润，晨兴自从事。所希纵不酬，聊寓勤生计。
菊林
作者：罗洪先
朝代：明
体裁：古风

我游栗里间，问讯东篱下。林莽杂荆榛，采菊不盈把。夫君有奇癖，学圃意潇洒。閒庭入山气，幽情未易写。不知遇芳辰，谁为送酒者。
萧体乾谈江州陈氏柳堤
作者：罗洪先
朝代：明
体裁：古风

昔年车马游江州，曲堤深巷多高楼。楼头捲帘逢暮秋，匡庐翠影沈江流。当时把酒生太息，人世纷纷竟何极。遥指鸡鸣杨柳中，此处移家贫亦得。萧郎客此二十春，为道馆人身姓陈。太丘先业付诸子，吴椽污名未到身。躬耕秫田性善酒，酒酣击缶为亲寿。每爱溪烟著柳多，每当春暮留宾久。我闻此语动夙心，相烦此去为传音。他年倘入天池路，欲向堤边惜柳阴。
葛山王思畏七十
作者：罗洪先
朝代：明
体裁：五言律诗

去年从朋好，同舟遣子随。达观疑有慕，禄养似非期。事简贫常足，情深惠屡推。亲心知所畏，垂老不忘思。
葵花
作者：罗洪先
朝代：明
体裁：七言绝句

红葵赤葵如晓霞，不见天地不泾斜。报道故人须早至，庭前尚有未开花。
蒙庵陈君六十始举子诗以贺之
作者：罗洪先
朝代：明
体裁：七言律诗

年周六十初生子，白首初谙襁褓方。间齿翻从先甲数，肖形应共大年长。门前父客犹多健，架上儒书已久藏。不独晚成古器使，显名正待掌珠光。
蔡白石中丞巡抚河南用韵奉赠兼谢留别
作者：罗洪先
朝代：明
体裁：七言律诗

瑶华将使别青林，节钺新承宠渥深。中土喜瞻衣豸日，南方空切爱棠心。河流春色登台见，嵩岳晴光倚轼吟。不识持衡意何似，可容江省借重临。
衡山归别王生有训刘生行甫石头山下
作者：罗洪先
朝代：明
体裁：七言律诗

名山子解从师去，窥得金书大禹文。山洞不知秋叶改，仙桥直与世人分。还家犹待湘中月，赠客曾收石上云。闻道天台堪采药，春风能否复随群。
西楼閒立
作者：罗洪先
朝代：明
体裁：六言诗

隔岸夕帆绕浦，高陂春草闻牛。林外断烟一缕，幽人正倚西楼。
西楼雨中寄戚南玄
作者：罗洪先
朝代：明
体裁：七言律诗

春雨春云黯不收，溪声乱处独凭楼。琅琊山好人常醉，彭蠡烟深雁欲愁。六籍恨窥千古晚，百年谁放一身休。谪仙旧有匡庐兴，期在银河八月秋。
西湖积庆寺观宋理宗皇帝及帝炳闫妃遗像二首·其一
作者：罗洪先
朝代：明
体裁：七言律诗

千门精卫拥星躔，何事栖迟寄梵筵。日角早闻还九地，春容犹见傍诸天。雾知龙衮香偏合，花对仙桃色倍鲜。空使万方歌万寿，岂期身世总归禅。
西湖积庆寺观宋理宗皇帝及帝炳闫妃遗像二首·其二
作者：罗洪先
朝代：明
体裁：七言律诗

金银宫殿玉为筵，记写君恩施佛年。綵缋至今留梵月，土阶谁复戴尧天。王孙日远悲春草，神女云来泣夜泉。四海为家犹是幻，等閒兴废岂须怜。
观奕
作者：罗洪先
朝代：明
体裁：五言律诗

藏身随地足，动著便堪疑。两利计为上，交锋机已危。每当拂心处，颇嫌收手迟。旁观今更审，鹬蚌莫相持。
观盆蒲
作者：罗洪先
朝代：明
体裁：古风

汲泉注之池，其受不盈咫。中有芳根藏，沈沈绝污滋。春至意若会，雨馀色初起。新苔借香腻，细砾含清泚。簇簇露囊锥，粲粲见笑齿。朝来一凭栏，苗长三尺美。挺如武帐剑，肃若青衿士。疏密自成行，零乱不失纪。冥悟测所由，迅速孰能拟。因之察万类，可以鉴生理。
览镜
作者：罗洪先
朝代：明
体裁：五言律诗

把镜千忧起，如闻影答形。将心忘爱恶，察物任分明。衰向愁中集，癯从病里生。前途知几许，何事不遗情。
解剑赠屏崖叔
作者：罗洪先
朝代：明
体裁：古风

同江春来烟水多，扁舟欲放闻踏歌。望望美人留不得，闻歌使我心怆恻。一别十年不作难，回首春花换颜色。丈夫立志须及时，人生行乐当何极。弃繻岂受关吏欺，投笔终收明主知。不然便作拂衣去，桂丛且种南山树。谁能千里怀四愁，坐使一日成三秋。临分解赠双龙剑，开匣常妨逐奔电。此剑切玉如切泥，珍重提携再相见。
詹府宴集次许松皋太保韵·其一
作者：罗洪先
朝代：明
体裁：七言律诗

青阳启禁倚玄仓，匕鬯新承万岁觞。园绮衣冠因汉出，图书河洛应辰良。云从五色龙池近，日抱重华虹渚旁。竞道贻谋过往圣，早看六传满文昌。
詹府宴集次许松皋太保韵·其三
作者：罗洪先
朝代：明
体裁：七言律诗

鸣佩朝归曙色苍，盍簪筵启荐华觞。宠衔已荷如纶重，主器还欣比玉良。班接貂蝉玄圃上，身沾雨露墨螭旁。圣功不数宣猷颂，定启千秋宝祚昌。
詹府宴集次许松皋太保韵·其二
作者：罗洪先
朝代：明
体裁：七言律诗

禁垣佳气郁苍苍，东府登贤举庆觞。白虎然藜俱大雅，金台买骏岂留良。传经直日来毡上，应令乘春侍辇旁。却愧微涓酬少海，也从托乘奉明昌。
论学·其一
作者：罗洪先
朝代：明
体裁：七言绝句

燕人比拟谈荆璞，遇得卞和良可怜。多谢青田能惠我，从心两字是真传。
论学·其三
作者：罗洪先
朝代：明
体裁：七言绝句

黑白人人有两眸，良知何用苦多求。向来枉费追寻力，只为千言万语愁。
论学·其二
作者：罗洪先
朝代：明
体裁：七言绝句

世上那闻顷刻花，不须多计问仙家。黄金若买真丹诀，炉火还看九转砂。
论学·其四
作者：罗洪先
朝代：明
体裁：七言绝句

既知务本为先着，莫动枝枝叶叶心。一日化工如自足，千红万紫遍园林。
访两峰师泉梅园三君三舍山中·其一
作者：罗洪先
朝代：明
体裁：七言绝句

山上桃花山下蹊，几人冲雨复沾泥。怜君早得春风句，不向桃花开后题。
访两峰师泉梅园三舍山中
作者：罗洪先
朝代：明
体裁：七言绝句

二月松华未上枝，石桥流水去迟迟。东家酒熟西家醉，山下客来人不知。
访刘晴川公云津次白沙韵
作者：罗洪先
朝代：明
体裁：五言律诗

谁信元城后，今人亦可寻。一生无妄语，千载几知音。试问狱中事，何如岭表心。道南闻已久，君是指南针。
访卢天启
作者：罗洪先
朝代：明
体裁：五言律诗

重访意中人，同游物外春。为看容鬓改，始觉岁年新。疏竹见山色，高斋款道真。由来遁者逸，勿谢往来频。
访双江公用见贻韵
作者：罗洪先
朝代：明
体裁：七言律诗

身世俱为不系舟，每逢春色忆同游。翠微山远迷朝树，白水亹高迥暮楼。竹叶幸陪今日醉，桃花能为主人留。林中知有瓜田在，岂用相怜谈故侯。
访唐荆川
作者：罗洪先
朝代：明
体裁：七言律诗

千里相寻到草堂，萧然隐几一庚桑。心缘忘物几无惧，道在忧时苦自强。机发定知穿伏虎，书多曾不畏亡羊。别来鄙吝今如失，可是君身旧姓黄。
访戚南玄用往年韵
作者：罗洪先
朝代：明
体裁：七言律诗

别去躬耕楚水涯，思君岁岁损容华。江天独放游人舫，草树重寻隐者家。竹下门庭閒鸟雀，席间言笑带烟霞。守雌知悟玄虚理，炼性宁须九转砂。
访族大安
作者：罗洪先
朝代：明
体裁：五言律诗

安溪乔木好，风露带戡村。人以同宗重，居缘异地繁。田园忘岁月，文字问儿孙。淳朴如吾里，由来祖德存。
访李少舫故宅
作者：罗洪先
朝代：明
体裁：五言律诗

凤毛人所羡，雁帛岁难违。讵谓升堂日，夫君不复归。省兰虚夜篆，墓草怨春辉。哀些能闻否，招魂欲剪衣。
访练中丞故墅
作者：罗洪先
朝代：明
体裁：七言律诗

三洲烟草暮江滨，未问遗墟泪下频。破冢有山归别主，远孙无食寄贫邻。百年天地谁非幻，万古君臣独在身。莫道高名能隐祸，风尘多少不归人。
访隐原
作者：罗洪先
朝代：明
体裁：五言律诗

入谷无机事，邀逢任所之。独沿溪涧往，忽至夕阳期。峰影遥能辨，松阴坐屡移。暝来山下宿，残月二更迟。
误传寇至邻曲尽奔
作者：罗洪先
朝代：明
体裁：五言律诗

闾里乱纵横，秋原暝色生。争传负刍至，并作泣岐行。道远多亡子，风惊似骤兵。荒村独醒处，空切救焚情。
读京华旧稿
作者：罗洪先
朝代：明
体裁：七言律诗

少年高揖谈王道，今理残编愧旧封。世事白云终莫定，故人青鬓岂重逢。閒垂书幌穿斜日，坐听樵歌对晚峰。却笑儒冠空结束，此身已向远游慵。
读易
作者：罗洪先
朝代：明
体裁：古风

阴阳不相离，往来环转然。此中有逆顺，当机之后先。无极生太极，可以譬逆数。二四虽未生，得一乃其据。
读汉史
作者：罗洪先
朝代：明
体裁：古风

君不见汉廷昔日东门尉，闭关夜半惊舆卫。天子前驱不敢呵，将军严令谁知畏。男儿立勋在及时，致身岂必拘名位。五侯七贵生雄风，朝朝游猎陵园空。云随七宝香车客，尘满千金玉色骢。道遇公卿不低首，杀人都市俱白手。岂无司隶与金吾，尽在门前备奔走。呜呼贵贱安足凭，直躬自古为希有。
谒濂溪先生祠墓·其一
作者：罗洪先
朝代：明
体裁：五言律诗

匡庐开晓霁，怀古见芳襟。溪水清堪溯，林风静自吟。山如莲乍发，庭与草俱深。此日生刍奠，还同执贽心。
谒濂溪先生祠墓·其三
作者：罗洪先
朝代：明
体裁：五言律诗

轲死谁为继，寥寥千载悲。宁知无极语，始应聚奎期。南矣道方启，归与乐在兹。初平还我辈，听语恨非时。
谒濂溪先生祠墓·其二
作者：罗洪先
朝代：明
体裁：五言律诗

外物等铢尘，方知贵在身。一抔谁不共，四海此常亲。地似依防墓，乡犹近楚邻。筑场来已晚，愿作扫除人。
谢天经母萧孺人七十
作者：罗洪先
朝代：明
体裁：古风

曲江江头走马时，花下相逢谢康乐。文采风流众所惊，一言意气千金薄。手携铜印东入海，海上蓬莱远相待。生前成佛何太忙，为倚室中孟光在。侧室孤儿二尺强，鞠之育之心孔伤。千那百补守遗令，谁怜门户属阿娘。儿年渐长学著述，宾客满门盛儒术。善读父书著父衣，不辨阿娘谁所出。山粳初熟溪鱼肥，唤妇出房调善滋。持觞称寿拜且舞，愿得阿娘暂解颐。当时曲江旧游伴，升沉细数今将半。独有畸人鬓欲苍，感时击节歌声缓。
谢彭桂峰送瓜种
作者：罗洪先
朝代：明
体裁：七言绝句

少年不解自窥园，空读神农百草言。今日谢君分异种，不知曾否是青门。
谭御史巡隆庆·其一
作者：罗洪先
朝代：明
体裁：五言律诗

绣斧向边城，萧萧骢马鸣。黄花经绝塞，独石树前旌。乘月旄头暗，惊霜鹑尾轻。何忧李广辈，塞外不横行。
谭御史巡隆庆·其二
作者：罗洪先
朝代：明
体裁：五言律诗

汉使出关雄，连山野烧空。星文移毕口，风色变云中。壮士千金诺，将军百战功。即看挥白简，不数赐彤弓。
谷日行代寿胡永宁
作者：罗洪先
朝代：明
体裁：古风

谷日谷日流风烟，疏梅细竹回初年。彩绡旭日螺峰上，绿波淑气三江前。螺峰映三江，江水玻璃光。飞光入兰房，照见双鸳鸯。青帘横墅草色浅，锦屏罗户苏香转。清丝妙管催夜觞，风裳云履开朝宴。朝朝夜夜餐紫霞，五十商瞿休怨嗟。仙家自种长生药，人世多开顷刻花。顷刻红颜旋白首，九秋蘅杜三春柳。不知龙虎腾金银，但逢桃李飞琼玖。琼玖金银岁几还，青鸾白鹤媚春山。山中望春春正好，世外风尘閒未閒。
贺祠成
作者：罗洪先
朝代：明
体裁：五言律诗

时日练柔刚，追先启户堂。即看兰满砌，不让杏为梁。世世藏遗服，年年献侑觞。还闻歌祖德，頍弁有辉光。
贻相者
作者：罗洪先
朝代：明
体裁：五言律诗

神解应难遇，生涯早自知。马归臂折后，鹿失梦醒时。岁久惟存栎，朝饥且刈葵。学农吾分满，肉食莫相期。
赋得青骢马奉寿张石磐公
作者：罗洪先
朝代：明
体裁：五言律诗

蹀躞青骢马，西来万里秋。驾车先豹尾，立仗近螭头。一别榴花地，长年杜若洲。时闻云雾起，龙友自相求。
赠九江陈兵宪·其一
作者：罗洪先
朝代：明
体裁：七言绝句

海上倭奴窥汉关，儒臣筹策未应閒。陈平早见推三杰，马援休誇靖百蛮。
赠九江陈兵宪·其七
作者：罗洪先
朝代：明
体裁：七言绝句

九江山色壮名州，千里军容镇上游。自惜宝刀堪报主，岂缘金印觅封侯。
赠九江陈兵宪·其三
作者：罗洪先
朝代：明
体裁：七言绝句

皖城东下即王圻，节使声援压阵飞。自炼六丁占朔气，更擐重甲冒炎威。
赠九江陈兵宪·其九
作者：罗洪先
朝代：明
体裁：七言绝句

尊俎应知得算强，九重霄旰在封疆。北边将殪入骄种，南甸先枭日本王。
赠九江陈兵宪·其二
作者：罗洪先
朝代：明
体裁：七言绝句

桑落洲前烟水迟，石头城下树旌旗。简书报道三更使，金鼓来徵六月师。
赠九江陈兵宪·其五
作者：罗洪先
朝代：明
体裁：七言绝句

黄头水卒领艨艟，贾勇争誇朝气雄。水底断蛟初拭剑，云间贯鸟乍鸣弓。
赠九江陈兵宪·其八
作者：罗洪先
朝代：明
体裁：七言绝句

谁道搀抢出夜分，钟山王气五龙文。登坛不用观风角，飞檄端能静海氛。
赠九江陈兵宪·其六
作者：罗洪先
朝代：明
体裁：七言绝句

南人使船如使马，长江为堑复为池。水国莫言难用武，金陵何事也防夷。
赠九江陈兵宪·其十
作者：罗洪先
朝代：明
体裁：七言绝句

捷骑朝朝郡国闻，东南财赋正纷纭。将军莫奏铙歌曲，天子曾焚露祷文。
赠九江陈兵宪·其十一
作者：罗洪先
朝代：明
体裁：七言绝句

丈八蛇茅水上横，赋诗酾酒气难平。何知歌舞三吴地，化作烟尘百战兵。
赠九江陈兵宪·其十二
作者：罗洪先
朝代：明
体裁：七言绝句

洗箭归来挂战衣，帐前锐卒半金绯。不是书生轻破敌，欲令吾道显圆机。
赠九江陈兵宪·其四
作者：罗洪先
朝代：明
体裁：七言绝句

兵家八阵叠钩连，号令初传识将权。欲斩鲸鲵消海怪，先分龙鸟试江船。
赠何郡公入觐
作者：罗洪先
朝代：明
体裁：五言律诗

上计会衣冠，冲星五马寒。还因献玉帛，重得拜金銮。庭瑞勋庸辨，宫筵礼数宽。圣躬劳万国，莫更述民艰。
赠刘敬庭会试
作者：罗洪先
朝代：明
体裁：古风

豺虎剧乡郡，自夏徂杪秋。戈矛入疆场，旌㫋满道周。因穷弭寇术，颇悟理人谋。时危急真才，武偃资良犹。夫君比干将，藏器岁月悠。拂拭向风尘，光彩不可留。将戒万里途，结束趋皇州。天子开明堂，众宝行见收。治安策多士，谠论应有酬。知已感奇遇，至人贵先忧。兹道岂不明，望望在好修。言念金兰契，夙昔云水俦。一别宁遽合，切磋怀日休。四海伫音徽，奚独掩时流。负疴怜倚户，重晤问纾筹。
赠友人应贡
作者：罗洪先
朝代：明
体裁：七言律诗

云檄星轺郡邑催，天都台省急群才。龙泉自遇张华使，骏骨须登郭隗台。帆带楚云随鸟逝，席移江月听猿哀。献赋莫陈封禅事，汉坛秦畤久莓苔。
赠周侍御入京
作者：罗洪先
朝代：明
体裁：五言律诗

躞蹀玉花骢，骄嘶柳叶风。惊看直指使，重谒大明宫。主圣劳虚听，民难待实封。不徒桓典似，但使要途空。
赠周慎斋任腾越
作者：罗洪先
朝代：明
体裁：七言绝句

霏微山雨乍晴时，柳色分舟上帝畿。料得之官初问道，箧中应有洞山诗。
赠大司马东塘毛公征安南·其一
作者：罗洪先
朝代：明
体裁：五言律诗

天王怀异域，尚父远专征。万里军容动，三年庙算成。河魁占上朔，海若避前旌。不待过铜柱，交酋自请缨。
赠大司马东塘毛公征安南·其二
作者：罗洪先
朝代：明
体裁：五言律诗

禹贡要荒服，虞廷干羽通。谁云南极外，不丽大明中。兵洗桄榔雨，帆归舶䑲风。无令穷海国，但数伏波功。
赠客
作者：罗洪先
朝代：明
体裁：古风

至人秉元化，手握阴阳枢。坎离既互位，戊己相迭居。夫君岂神授，欲窃司命符。冥思绝要�，视听忘支吾。处世七十载，颜色泽不枯。我尝登仙台，珊珊琼佩琚。王乔乘凫舄，洪崖餐麟脯。邀入无穷门，洞见日月涂。千古只瞬息，三元本虚无。机缄未可泄，且待业缘除。
赠崔宗伯万寿礼成归南都
作者：罗洪先
朝代：明
体裁：古风

君王万寿开灵祥，海岳百辟来明堂。钧天已熟华胥梦，五夜新传玉殿香。金陵礼乐尊南省，玉帛遥随卿月影。拜舞还同北阙班，文章元并三台迥。孝皇昔日求名贤，夜夜宫中露祷天。鼎湖已驾飞龙驭，虎观多留鸣凤篇。天球云瑟吾崔子，降神独步中州起。名姓空将金马高，词章不作青钱拟。余卧江南今几春，春山伐木远怀人。一笑长安见颜色，片言金石开精神。人生聚散何草草，传闻晓发长安道。载酒追寻野外山，登楼却羡云中鸟。天高日短归思深，寒飙飒飒悲空林。绿绮美人不成调，碧草王孙愁素心。归去凤台岁已暮，青青桂树汀洲路。尽道星槎天上回，方知机石人间误。杳杳行尘欲断肠，垂衣此日开明光。千秋一遇留金鉴，九罭何时见绣裳。
赠庐陵翁明府入觐
作者：罗洪先
朝代：明
体裁：五言律诗

玉帛会明堂，丹青入大常。重经门下省，应识殿中香。制锦怜奇彩，垂裳多宠光。凤池行视草，螺渚有甘棠。
赠张学士
作者：罗洪先
朝代：明
体裁：七言律诗

天禄谈经今十年，薇花鸡树阻云烟。每看彭蠡孤鸿影，欲寄延津双剑篇。台上黄金闻买骏，江南绿草听啼鹃。汉廷自有封禅赋，留滞何须叹马迁。
赠张方柄教授湖州
作者：罗洪先
朝代：明
体裁：古风

五湖之上开名津，白蘋紫蔓迷行人。郡临七泉疑无地，风入三吴别有春。春风随物改，人文不相待。礼乐殊百年，词章悲六代。海陵大儒鸣邹鲁，当年襟佩谁同俦。五经问难陋白虎，万事经纶如骍牛。沧桑嗟下土，泮藻歌前古。龙马真符难再逢，科斗陈编竟何补。先生少小行谊尊，吹竽不向诸侯门。栖迟独抱遗经老，流落空怜壮志存。五十为郎不得志，万里君门虚有意。伏生文学汉儒宗，闽国山川考亭地。考亭草树日已荒，哀歌自度高云凉。春来但解种桃李，岁久何心肥稻梁。稻梁每妒士，桃李不言恩。青毡淹岁月，皇坟在乾坤。鼓枻苕溪上，深山桂枝长。琴瑟还自更，衣冠安所放。道涧学海遗中原，麟角无光虫技繁。欲从大雅回三极，早向颓流问一源。
赠张良夫应天通判
作者：罗洪先
朝代：明
体裁：七言律诗

秋风桂殿醉琼筵，鸿雁分飞十五年。竞道金陵新别驾，不殊画省共登仙。凤凰台下留残草，芦荻洲前起素烟。三辅五陵多侠贵，看君治行汉廷传。
赠彭石屋翁
作者：罗洪先
朝代：明
体裁：五言律诗

先生岂无慕，终岁卧丘樊。傍石结山屋，为园近水源。春来时抱犊，月出自开门。再见三年后，嗒然忘所言。
赠心渔钱公
作者：罗洪先
朝代：明
体裁：七言律诗

前身东海丈人流，处世真同不系舟。欲抱钓竿思远去，每歌渔父任行休。严陵地近常留梦，巧饵机忘不用钩。昔日巨鳌谁得手，三山疑在越溪头。
赠族叔两豫会试
作者：罗洪先
朝代：明
体裁：古风

得售喜君归，离群惜君去。同根犹作断蓬飞，人生安得常相聚。愧我谈道将卅年，堂室未睹空言诠。骨肉尚在篱藩外，矛盾岂直门墙偏。素乏华辞动时好，况持秽迹增人嫌。似此扪舌岁复岁，宁忍腾口嗤前贤。不知近代阳明夫子用何道，能使四海弟子诵说滃集如云烟。大鹏斥鴳各有分，夔蛇寡足那堪怜。别君嘿嘿不自已，临岐扬素倾衷底。即今仕宦争光荣，文物一变更新声。君本蓬蒿藜藿士，裘马翩翩竞春试。东风共醉上林花，白马青袍满燕市。意气逢时将若何，富贵勋名孰与多。书回倘报平安字，洞里烟云几雁过。
赠曾子贞应贡入京师
作者：罗洪先
朝代：明
体裁：五言律诗

萧散爱林居，闻君远上书。几年怀照乘，千里谒公车。清庙时当颂，朱弦音正疏。新知不恨晚，应荐马相如。
赠曾梅台参议庆万寿礼成归闽省
作者：罗洪先
朝代：明
体裁：古风

夫君昔为南省郎，十年不调空翱翔。是时天子重礼乐，含香日日趋明光。圭坛宝畤布釐福，万国冠裳借膏沐。彩毫不遣侍金门，铜符幸得驱华毂。揽辔将酬明主恩，日月冥冥怜戴盆。吴江月色心同苦，燕狱霜飞气尚冤。直道何辞屈与辱，浮云坐见翻仍覆。己怨闽人来暮歌，宁从詹尹随时卜。尔来离宫八月天，遥上南山万寿篇。待漏犹逢护衣吏，闻乐空怀展采年。龙墀锡宴欲归去，驿路劳歌感行寓。白露江头零素波，青枫道上残红树。武夷千峰溪九曲，此后轩车频问俗。古来名山臧异书，汉廷曾重长生箓。
赠欧两川年兄移令丹棱
作者：罗洪先
朝代：明
体裁：古风

忆昔秋风擢桂枝，君当壮年我少时。二十馀载分翠袂，百年万事悲素丝。君持直道闽水曲，闽水无声向人绿。制锦宁知萋斐成，还珠翻坐泥途辱。天子能明万里情，贤侯复遣三巴行。行经峡树猿惊夜，泊向岷江雪照城。已知塞马未终失，更怜涸鲋难相恤。即今科责百费兴，里中流析谁能结。愿君早为医疮痍，成都之西多远夷。我已卜筑山中奇，石莲袅袅含春姿。他年问政如相见，莫诮山人与世遗。
赠泉口果斋侄郡守自嵩明代滇南按察进冬至表
作者：罗洪先
朝代：明
体裁：七言律诗

缇管吹葭动紫宫，九重献寿万方同。宝函捧自滇南至，玉帛徐从阙下通。暂代外台遥就日，亲瞻内殿共呼嵩。陟明况值三书考，应宠天书御阆风。
赠特峰兄令永定
作者：罗洪先
朝代：明
体裁：七言律诗

亲民自属为儒事，今佩铜章百里中。官署乍开当岭月，蛮音惯听问乡风。林乌日下庭阶静，垄雉春多野戍空。令谱传来君第几，美名期与古人同。
赠王存斋贡京师
作者：罗洪先
朝代：明
体裁：七言律诗

谷平门下几人留，病懒怜君赋远游。囊里残经仍献阙，旅中孤啸独登楼。柳迷济水逢初雨，月满长安及早秋。闻道汉朝儒术显，公卿何日荐张侯。
赠王武库入京
作者：罗洪先
朝代：明
体裁：五言律诗

蕙省策天兵，牙旌赴禁城。长安朝日近，司马夏云迎。青海连胡骑，金微绝汉旌。和戎非武略，何日请长缨。
赠王西石明府赴召·其一
作者：罗洪先
朝代：明
体裁：五言律诗

王乔为县令，何地不宜才。堂案旁无草，衙砖半有苔。庭因疑讼出，门为远宾开。此日云间望，飞凫忽见催。
赠王西石明府赴召·其二
作者：罗洪先
朝代：明
体裁：五言律诗

遇事不辞难，犹言畏旷官。能探冤妇狱，解辱富郎冠。优饰辞宾戏，乡音察吏奸。明光今渐近，从此看封弹。
赠王龙溪
作者：罗洪先
朝代：明
体裁：七言律诗

故人在念那能别，一见山阴坐暮林。屡向目成知偶合，不将言应一观深。十年已去为何计，千里临分独此心。莫抱鸣琴惜来意，楚江流水待同音。
赠罗仲良奉母之令应城
作者：罗洪先
朝代：明
体裁：五言律诗

仙舄度秋槎，翩翩楚水涯。琴和讼庭鸟，绶绾夹城花。地润通天泽，星文动物华。潘舆近乡国，为吏莫长嗟。
赠表弟李孝子仲
作者：罗洪先
朝代：明
体裁：七言绝句

亦知母病已危哉，刲股还看病可回。股痛何如心痛苦，儿身元自母身来。
赠钱绪山
作者：罗洪先
朝代：明
体裁：七言律诗

泽国初逢不记年，一回相见一泠然。伊川易在涪州后，康节游从四十前。同俗意常随猎较，答言时亦借鱼筌。此行不是寻常别，为向春风自放船。
赠镇筸守备李将军
作者：罗洪先
朝代：明
体裁：五言律诗

武略重边营，兵符出禁城。将星三楚动，杀气九溪横。鱼鸟开行阵，蛮夷服耦耕。会须靖南服，重见拜西平。
赠高塘王君勿轩
作者：罗洪先
朝代：明
体裁：古风

昔闻仁道大，孔圣多罕言。陋巷如愚子，请问始得门。四勿启其目，兹义嗟何存。人多耳目役，言动易谬烦。运物在执枢，扬波先澄源。或戒己离次，所恶肆与昏。护疾不自疗，终当丧其元。王君凛庭训，惧忝顾复恩。仁者故乐山，践石伤心魂。山堂榜嘉名，朝夕事讨论。五十弥有慕，布褐忘寒暄。恒恐贻谋善，传绪违诸孙。伊余何为者，卅年谈心原。时过业不就，摄气气屡奔。令子奚所取，误以礼貌尊。养志思承考，质难广譬援。户牖铭顾諟，冀将奉清温。反己重惭讷，成美讵可谖。报章为君寿，且以永兹轩。
赠黄勿斋赴永明令
作者：罗洪先
朝代：明
体裁：五言律诗

羡君初试邑，入境及春和。五岭分疆处，三苗互市多。饵鲂堪譬政，驯雉定闻歌。莫厌山城远，萧湘一带过。
赠黄洛村
作者：罗洪先
朝代：明
体裁：七言律诗

罗岩亦是濂溪地，君属河汾入室人。似水早闻千顷量，筑场曾许六年身。秋曹囊笔将书考，昼市投珠不见珍。却喜舞雩归未晚，春风多少柳条新。
赠黄洛村会试礼部
作者：罗洪先
朝代：明
体裁：七言律诗

三年身与白云盟，别去空山怜道情。春发洞中谁共偶，雪深江上自孤征。万言今合酬明主，一刺何曾谒上卿。经术本资儒者用，况逢人已重黄生。
走马行
作者：罗洪先
朝代：明
体裁：古风

长安异马名花骢，出入九陌随飞龙。锦鞯雕镫花蒙茸，电瞳雾鬣汗雨红。虽殊渥洼与大宛，已觉奇气辉星虹。白露陵园望天寿，帝遣词臣奉笾豆。鸳序遥分供奉班，骏奔敢在熏燎后。奚官拂拭剪花云，踠蹄振首先惊群。紫缰初掣万人避，白日未暮千山曛。古言追风无乃是，道旁斥堠空延俟。腾迅翻疑坤轴旋，轻盈正与空行似。居庸关外连平原，黄沙白草断人魂。还将暇日省休沐，更得观风出塞垣。鼓鼙阗阗隐城阙，清笳道上秋声发。缓辔新经龙虎台，挥鞭欲堕关山月。归来报命承明殿，谈经视草不知倦。却嫌文墨误儒生，不及埋轮静畿甸。白驹弃掷成三载，饭牛牧豕容全改。暂有羸骖许借乘，多方险道藏凶悔。老衰少壮理相寻，感此恻恻含悲辛。岂云神物有离合，为惜人生易陆沈。
赴双江公约入安成
作者：罗洪先
朝代：明
体裁：七言律诗

十年农圃未知贫，漫惜花飞泪溅巾。一宿岩厓逢道侣，倍怜章句误儒身。阁中晓雪千峰静，洞里寒梅一夜新。报道春江发春赏，前汀可有问津人。
赵浚谷自德州赴山西巡抚即韵寄赠
作者：罗洪先
朝代：明
体裁：五言律诗

节钺寄专征，并州古镇城。令行传阵肃，恩激顾身轻。一剑齐中出，孤吟塞上行。文雄经武略，谁解得兼名。
赵浚谷遣袁迪来寓答·其一
作者：罗洪先
朝代：明
体裁：五言律诗

南浦袁生至，传来垄上书。开缄惊改岁，问状慰离居。万卷明农后，孤身破贼馀。廉颇今未老，谁与达公车。
赵浚谷遣袁迪来寓答·其二
作者：罗洪先
朝代：明
体裁：五言律诗

病多年复迫，齿发半凋残。丧室悲元亮，衰门报耿茧。心将形待尽，世以梦同观。惟有缨冠意，悠悠未忍安。
趺坐
作者：罗洪先
朝代：明
体裁：五言律诗

兀兀类株拘，晨兴忽及晡。息深非一气，坐久祇单趺。榻外千峰静，门前三岁芜。诸生莫请业，意句愧先儒。
辛丑正月二十五日燕旅子生
作者：罗洪先
朝代：明
体裁：四言诗

孟春载阳，玄枵其辰。杲杲出日，有媚斯春。寒飙静止，薄露津津。曰今初子，诞降乃身。有闻厥声，厥声斯喤。有视厥形，厥形孔扬。邻媪曰祥，来乳来保。日者曰吉，可以寿考。于燕之地，于旅之户。爰锡兹名，以志所遇。其慎尔言，勿蹈多尤。其端尔形，勿我贻羞。千里而聚，欢晤有几。骨肉其遥，以悲以喜。忆我之生，父母劳止。今我有生，空望蒿里。有涕其零，沾我裳衣。愿汝斯才，报此春晖。
辛酉中秋次夕竹湖玉亭于健携酒松原别后见月色如昼引兴成歌
作者：罗洪先
朝代：明
体裁：古风

广寒宫阙夜不扃，秋庭桂醑倾奇馨。群仙宴罢云锦散，嫦娥冉冉来飞軿。水晶帘开期不爽，宝奁冰鉴悬金掌。绝色谁夸玉雪姿，长生但看琪花长。六铢轻袂飘琼霄，万斛玄珠随碧绡。素鸾乍别蓬莱殿，瑶圃宁知王母遥。灵兔当年曾有约，分得杵边一丸药。至今毛骨不知寒，几欲乘风访寥廓。何缘下谪留人间，恨无霜翰凌千山。路台独挂羽衣立，髣髴神宇通天关。天关旷朗四无际，孤高只欲离尘世。绿烟淡淡光欲流，银河隐约波空逝。馀酲未解狂且歌，声高不畏天孙诃。珊瑚敲碎铁如意，未报金鸡奈乐何。
辛酉闰五月廿五日官军败绩上模吉安指挥王应鹏千户陈策永新千户唐鼎皆死之王素爱士卒且知射变起犹发百矢矢尽兵散始及难
作者：罗洪先
朝代：明
体裁：古风

时平人讳兵，文墨制将领。世禄不自给，疲卒仅存影。一朝疆场侵，飞符下台省。调发有常期，洒泣辞乡井。军储日苦虚，部曲故不整。冲炎抗群凶，如羊当虎猛。将军初愈疴，射札未出颖。慈爱喜因仍，节制未合并。偏禆素仰成，机智昧先炳。敌来常捣虚，变起值食顷。枵腹持空弮，驰突何由骋。遍野卧腐尸，贵贱谁能省。狞徒势愈张，自诧得所逞。以饱待饥羸，如石投深阱。未能杀虐燄，翻增远谍警。荒村畏声息，乍闻警缩颈。衰歌拟招魂，出语喉欲哽。
辨觉
作者：罗洪先
朝代：明
体裁：古风

白日照中土，坦坦万里途。谁哉向溟濛，颠倒守一隅。沈溺未始悟，翻笑他人愚。荼苦甘自螫，迷索不为劬。我以群梦中，长啸声何孤。起视参与井，落落半有无。启明挂东壁，闻鸡狂惊呼。慷慨抚长剑，遐举恣所图。一洗天地光，重拭万物苏。行行入云逵，和风散八区。缅兹大觉乐，始入尘劳殊。一身宁得几，鼎鼎逝将徂。胡不自爱惜，而以竞锱铢。吓腐笑庄蒙，分岐悲杨朱。昭昭古先训，为我端其趋。测微谅不远，勒驾难与俱。因书发素志，感叹三嘻吁。
过彭城哭先大夫
作者：罗洪先
朝代：明
体裁：七言律诗

二十年前试綵衣，碧油幢影媚春晖。重攀遗柏乌犹满，空望飞云鹤不归。门下健儿多白首，帐前侠客半金绯。河流便作千行泪，难遣人间此恨稀。
过徐洪悲赋
作者：罗洪先
朝代：明
体裁：古风

昔我落地时，严君官水部。受檄据要津，飞旌启前路。志喜且衔恩，嘉名期必副。弧矢初满月，轩车拂行露。兰署历三正，药裹更多故。积疳苦善啖，羸形迟学步。枕臂从僵木，蹋被任垢污。劬劳可提携，出入仍忧怖。敢望付琴书，聊思应门户。何知三十年，分违不得顾。病犹畏子知，书频向人度。千里寓恩勤，一旦自倾仆。返哺愧乌鸟，行役悲屺岵。毕命拟相从，遗言惧终负。重舣清风亭，忍见含烟树。树木今几围，主人在何处。问天天岂应，瞻云云不住。因悟死与生，有若朝还暮。逝者无复返，老矣将安措。誓将未灭身，永作中流柱。
述怀示友人
作者：罗洪先
朝代：明
体裁：古风

悠悠望千载，千载未久陈。共此山川居，世代递疏亲。贻谋逮孙子，辽远如越秦。名氏成杳绝，丘墓同飘尘。骨肉尚若此，况彼乡与邻。所赖在简书，遗言亦多湮。百不一可究，六艺俱沈沦。默默忽返顾，造化如我宾。形骸聊一寓，旋当去吾身。吾身既非有，其他复奚因。踽踽诚尔异，煦煦徒为仁。经营慷慨业，冀以名自伸。簸弄上世语，雠校忘疲辛。酣谑恣放达，破灭称天真。俱谓发狂疾，胡云诣精纯。我思鲁中叟，两楹梦何频。怡然曳杖歌，曾不增笑颦。达者识其原，顷刻为秋春。愚人不解事，骇怵褫魂神。林中多败叶，乔柯岁华新。彼此更互见，修短宁足论。默观发独慨，證我意中人。
追徐子直至金山不及
作者：罗洪先
朝代：明
体裁：五言律诗

迢迢江上雁，离翼隔云天。未结芳兰佩，空歌伐木篇。苇残人已远，潮去鲤难传。独下徐君榻，清辉共月眠。
追送王内翰归省
作者：罗洪先
朝代：明
体裁：古风

昨朝走马居庸关，千峰路绝不可攀。腰间宝剑空绣涩，传闻彍骑横天山。归来晨谒紫宸殿，叹息同心多隔面。何事君为南国行，不留今夕张华宴。追送城南暂住车，道上垂杨枝叶疏。春去秋来等抛掷，几时同上平戎书。而翁论交今十载，含香汉署生风采。芙蓉湖上能早还，白龙山中共谁在。君行令我望沧洲，而翁身閒未白头。自惜同歌不同调，况复阴云多杪秋。还乡驷马明昼锦，满堂宾客为亲寿。江左风流莫久淹，河东词赋时常售。
送从叔遵禹如白河
作者：罗洪先
朝代：明
体裁：五言律诗

弱冠振孤翰，芳襟逐二难。荆花春苑紫，竹叶暮江寒。日向长安近，云依故国看。丁宁万里翼，莫向一枝安。
送伍敦夫张以敬万曰忠周崇甫罗庭猗曾于健刘静之会试
作者：罗洪先
朝代：明
体裁：七言律诗

千年口义与心传，垂老襟怀未洒然。却羡步趋堪致远，莫酬问难似攻坚。制科子静人应识，甲第文山世所贤。今古此身难再得，相期定在品题前。
送刘凤西
作者：罗洪先
朝代：明
体裁：古风

良时难遘会，朝野方晏然。夫君抱醇姿，琼华生玉田。勤小若理丝，含和比鸣弦。一朝逢选士，奏牍过三千。明光赐甲第，郡理推才贤。幽忧成滞迹，同兹伏林泉。邂逅苏黄台，结盟亦何坚。弱子蓬且历，葭倚如夙缘。不嫌担石贫，颇重门户怜。主馈得佳妇，内则赖以传。来往遗形骸，情话从周旋。朅来舍我去，待次公车前。杨柳阴正繁，田畴绿草芊。重晤在何日，感此道路绵。临岐写中臆，牵衣不忍捐。岂无同心人，左右为容先。嘉誉幸时闻，德意勤敷宣。万里视发轫，谊重急颠连。嗟予诵拙赋，谬妄集垢愆。慷慨志不酬，沈冥计遂专。移栖资德邻，绝交远嚣廛。晨兴理耕凿，夕休横简编。时负羸疾眠，兀兀忘先天。所忻泯思为，有如断灭禅。此乐未易举，此语非相沿。持以卒岁年，那知身外牵。生材各有拘，角齿不两全。分足鲜愿馀，醉饱临丰筵。大受匪强合，下愚多重迁。因君露微尚，别绪逾萦缠。
送刘松宇太守补郡如京师
作者：罗洪先
朝代：明
体裁：七言律诗

禁足空多送远情，连朝风雨水初生。床头白酒夜须醉，天际青山春正晴。池草吟成过采石，腰花班入谒承明。曾闻旧郡歌来暮，定有人争问姓名。
送叔致斋北上
作者：罗洪先
朝代：明
体裁：古风

孤云出橙溪，冉冉乘风去。万里在斯须，安得复回顾。幽人方闭关，望远空太息。聚散倘俱然，眷言慎眠食。
送同旅
作者：罗洪先
朝代：明
体裁：古风

与君共驾秋江鸿，鸿飞杳杳迷长空。江山过影只几许，乾坤万古浮云同。世网萦人不得去，君还却向苍梧住。东有罗浮四百峰，岁晚梅华寄何处。
送周龙冈赴嘉兴经府
作者：罗洪先
朝代：明
体裁：七言律诗

早知立雪事名贤，岐路栖迟不计年。书记拜官趋槜李，风流开幕对芳莲。夜航声识吴人语，晚稻香分海邑田。为问旧时佳丽景，干戈凋谢几家全。
送女兄夫周龙冈
作者：罗洪先
朝代：明

结茅依野树，巷僻少来车。落叶满庭下，寒山半雨余。忽言京邑去，因忆贵交疏。问讯休相及，为农久废书。
送女兄夫周龙冈北上·其一
作者：罗洪先
朝代：明
体裁：五言律诗

自嗟兄弟寡，况忍复离群。对粥空怀姊，加餐此赠君。赍持心莫效，去住迹从分。勿以家为念，吾甥俱有文。
送女兄夫周龙冈北上·其三
作者：罗洪先
朝代：明
体裁：五言律诗

结茅依野树，巷僻少来车。落叶满庭下，寒山半雨馀。忽言京邑去，因忆贵交疏。问讯休相及，为农久废书。
送女兄夫周龙冈北上·其二
作者：罗洪先
朝代：明
体裁：五言律诗

少年看授馆，母氏爱无分。具食求常嗜，延宾待异闻。贵迟占命屡，别久寓书勤。此意今谁忆，空馀吾与君。
送客
作者：罗洪先
朝代：明
体裁：古风

东海冥冥曾几枯，金银宫阙迷蓬壶。山中白石亦何烂，云外青鸾不受呼。手持素文未忍秘，往往龙精逐人至。密授玄根破后天，指点瑶花纷满地。忽报有客东海来，一日不见心情哀。登堂燃烛便握手，诧愕调笑生风雷。紫电双瞳衣被土，心畏睡魔如畏虎。手炼丹砂似郁蓝，短剑时时提自舞。袖中携得五岳文，山海幽怪穷三坟。兴来大言骇四座，坤舆颠倒愁剂分。焚香结约不相负，此别谁能知近久。雨声萧萧江无鱼，酌君不饮君何如。
送尹道舆会试
作者：罗洪先
朝代：明
体裁：七言律诗

经纶自属吾儒事，温饱何尝虑见侵。况是义方同尹母，可无善养似曾参。万言为试陈王道，一饭应知待士心。但得庙堂多尔辈，岂妨枯槁卧山林。
送戴莲塘令漳浦
作者：罗洪先
朝代：明
体裁：七言律诗

山居同是濯缨人，出宰漳南近海滨。帘捲浦云逢化蜃，席移岛月照怀珍。陈书莫计瓜期日，退食应怜菜色民。承乏况闻当岁歉，看君此去试经纶。
送曾文洲赴建宁祭酒
作者：罗洪先
朝代：明
体裁：五言律诗

八闽称望郡，祭酒职尤清。不对鞭笞事，惟闻弦诵声。诸生传命令，六藉校章程。问政谁频过，时牵旧令情。
送曾月塘携子孟逵仲声赴试
作者：罗洪先
朝代：明
体裁：古风

曾君客余舍，心迹两相忘。淹留五六载，未忍遽分行。重逢大比岁，再赋远游章。感此时运促，顾余毛发苍。初冠怀奇品，鸣镳擅艺场。玉温未易售，珠媚自馀光。桃李时当实，松筠晚更强。琴音逾古淡，剑气尚寒芒。二宋才相亚，三苏文各长。步趋看继武，输写听倾囊。迟发虞机审，齐飞鹗翼张。弟先兄合让，父在礼无方。宾兴声华盛，邮程姓字香。诸生谁速肖，稚也愧门墙。
送朱子·其一
作者：罗洪先
朝代：明
体裁：七言绝句

彭蠡之西五老峰，当年白鹿有遗踪。怜君此去多春草，岐路分违不可从。
送朱子·其二
作者：罗洪先
朝代：明
体裁：七言绝句

北固遥连铁瓮城，瓜洲月上暮潮生。不须数问圌山路，听得吴音自有情。
送李檀坡赴兰阳教谕
作者：罗洪先
朝代：明
体裁：五言律诗

讲舍别秋霖，江湖水气深。还过鹿门里，暂慰雁行心。井邑东昏地，弦匏西序音。不知经术显，门下几青襟。
送果斋侄之嵩明
作者：罗洪先
朝代：明
体裁：七言律诗

昆明东北龙城起，迢递烟云鸟道通。六诏分符州最近，三湘移牧秩还同。传车万里霜枫外，斋阁千峰野雾中。到日锦泉春正美，早行阡陌问民风。
送河南教谕
作者：罗洪先
朝代：明
体裁：七言绝句

春风匹马送河南，行李无多书半担。道上行人休见讶，五经虽少不轻谈。
送王养大典学建安
作者：罗洪先
朝代：明
体裁：古风

烦熇日难夕，瞑馆炎气平。子别将何之，建安罥儒缨。名郡带两邑，文物盛群英。八闽上游地，土风淳且清。书吏簿领异，胶序揖让生。禄薄母慈慰，聊代南村耕。武夷指顾间，山溪夙所名。云林谁复主，吾道虚前盟。作人辨标本，艺藻舒春荣。模范饬自躬，度解素餐情。吾衰局一室，乐育伫流声。
送王编修懋中省觐归无锡
作者：罗洪先
朝代：明
体裁：五言律诗

画舫乘秋发，斑衣爱日迟。归携西掖绶，行咏北山诗。江雨鲈鱼白，山田粳稻垂。而翁投绂早，莫更滞还期。
送王良弼归越
作者：罗洪先
朝代：明
体裁：古风

志士如乔林，美人如琼芝。丛薄不足恋，发秀宁嫌迟。南薰转朔吹，色染悲素丝。谁能扬污渠，独复流清漪。穷老岂不恶，所思达者稀。遥遥怀古心，良抱无苟施。之子如有意，慰我白华诗。
送胡仰斋工部还京
作者：罗洪先
朝代：明
体裁：七言律诗

赐酺同醉凤楼前，省署分违各岁年。自着草衣来社雨，看牵锦缆别江烟。苑花向日迎官骑，岸柳随风系钓船。身贵不烦怀旧侣，菲才何意赋甘泉。
送质夫涂公返沙冈
作者：罗洪先
朝代：明
体裁：古风

我昔趋庭恣远步，髫岁相从学章句。布谷春风池馆幽，青藜夜月韶华度。云雨彭城十七年，黄鹂紫燕迷吴天。明光宫里奏新赋，天禄楼中称上仙。朅来息驾桐江渚，扣门惊对先生语。鸣弦为作南山歌，短檠犹是当年侣。世人重利轻轲丘，苜蓿糠秕仍拙谋。华裙锦鞯谁相问，秋水明霞空对愁。儒生自古少温饱，霄汉泥途俱草草。我亦长思李谪仙，可惜不向庐山老。解囊欲赠还自怜，惟有图书三百篇。丈夫每觉黄金贱，知已无惭白璧坚。出门把别秋已暮，杜若芙蓉满江路。倘逢徐榻且开颜，不见云卿但织屦。
送赵子良起病赴试
作者：罗洪先
朝代：明
体裁：七言律诗

家居廛市胜于山，醉里逢人亦解颜。真息动时常似病，习心忘后尽能閒。姓名今入权衡内，踪迹终看宇宙间。当日东莱知陆子，岂无秦镜到江关。
送郭检讨省觐归山西
作者：罗洪先
朝代：明
体裁：七言律诗

轩车晓日发长安，恩诏宁亲宠数宽。去路共嗟金马贵，还乡偏重綵衣欢。凤凰池上春相待，蟋蟀歌中岁欲阑。况是云中烽火后，采风无尔缓归鞍。
送陈上思州守
作者：罗洪先
朝代：明
体裁：古风

金川少年称俊儒，闭户读书形欲癯。白雪高歌国色丽，青天失意泥途俱。平生岂乏万言策，知已希闻三吐哺。瑶柱哀音调别鹤，红尘汗血随盐车。忆昔相逢孺子湖，湖上深林啼鹧鸪。客窗忍把冯驩铗，秋风且钓张公鲈。别来十年身不孤，传闻一鸣惊帝都。贾谊无缘白玉署，班生空赋黄金铺。除书典郡向何所，蜃雨蛮烟朝至晡。但见汉界表铜柱，已携湘怨过苍梧。苍梧铜柱开雄图，风流四海本不殊。世间云雨多反覆，天上杏桃今有无。一袍尚恋故人德，五品且剖诸侯符。星槎八月下南海，千金骏足鸣交衢。出关班超矢白发，守浦孟尝还彩珠。尽将来日报天子，不负明时为丈夫。
送饶湖田宪使入京
作者：罗洪先
朝代：明
体裁：五言律诗

病身无复健，忍听雁离群。彭蠡秋风后，淮南木叶纷。鼓鼙新战士，齐鲁旧监军。年壮堪酬主，铙歌幸一闻。
逆旅主人
作者：罗洪先
朝代：明
体裁：古风

逆旅问主翁，日暮未有遇。同此如寄身，彼此莫为虑。人生无百年，区区惜所据。颓檐与华甍，终当俱委去。达士久不闻，末俗多愚误。此翁未足疑，吾道自堪惧。
逢雁
作者：罗洪先
朝代：明
体裁：五言律诗

几时来塞下，烽火近何如。道路多知已，宁无一札书。江乡今苦旱，瘴疠且难除。处处多缯缴，投身未可疏。
遗世·其一
作者：罗洪先
朝代：明
体裁：古风

我欲遗世依圣贤，左右曾史前轲渊。闻韶问礼入周庙，洙泗弟子来三千。授我几杖从宾筵，河图洛范陈韦编，传亿万载无迷愆。
遗世·其二
作者：罗洪先
朝代：明
体裁：古风

安能久此郁郁成艰阻，尘埃四塞归无所。褰裳援手不得施，冲风宴岁空延伫。水中蛟螭复几许，未敢击汰沿洲渚。河伯祷祠竟谁与，噫嘻乎人世胡为不遗去。
避暑玄潭晤罗镇峰兄
作者：罗洪先
朝代：明
体裁：五言律诗

与君同远俗，问讯一何疏。避暑逢高会，连宵谈道书。远江横雨势，虚阁振风裾。但使无违愿，瀛洲定不如。
避水吟
作者：罗洪先
朝代：明
体裁：古风

玄冥太阴恣出入，烛龙走匿羲和泣。岂无�蝀与招摇，束缚尽被丰隆役。病夫朝来睡正牢，只厌檐溜声嘈嘈。不知阳侯潜入户，一夜阶戺生烟涛。长须袒跣呼避水，败屋颓垣声满耳。漂杵浮罂不解收，独上高楼抱经史。三老船头恣笑谑，堂上上船堂下泊。晶荧浩淼镜光寒，洞庭彭蠡风初落。海门潮满静不流，浸淫驾陆远沈丘。四野浮云接天际，千峰尽没垂云头。昼树蝮蛇留不惧，夜窗蝼蝈鸣如诉。虚槛真同蜃气浮，曲房常恐鲛人住。岂须岁月更沧桑，昨日我闼今八荒。连年版筑成底事，自古岩穴堪深藏。一身利害不足计，变故频仍自何至。深林僻野愁且多，傍泽临渊可奈何。扣舷极目悲复歌，世无禹稷将如何。
邃夫弟初入南雍
作者：罗洪先
朝代：明
体裁：七言律诗

频收家问为兄慰，初试乡心觉汝难。资遣聊同从外傅，纵观况已到长安。半年曾读西铭未，一饭谁将国士看。留得父书相待久，几多勋业在儒冠。
邓东园七十
作者：罗洪先
朝代：明
体裁：古风

邓君少壮常相见，老鹤为形瓜削面。今年七十过我庐，颜色无殊在江县。欲识君家方术奇，请将往事为君披。忆昔金氛盛燕云，汴京移跸临安军。凤舸霄奔南浦日，帷宫晓驻章江滨。君家籍属内供奉，翰林药局头衔重。帝子王孙呼大夫，侯门主第争迎送。自从流落向天涯，聚散浮云那可期。攀号半遂鼎湖驭，备物犹存大内仪。风尘澒洞异朝夕，銮车綵仗行尘隔。扈从俱如陌上蓬，旅情谁问江南客。土风怜幼似咸阳，从此人间传秘方。岁久子孙能结社，名驰州郡得升堂。纷纷湖马南仍北，潢水钱塘惨无色。四百年来几劫灰，旧恩新怨殊乡国。不见匡山南海头，飓风一夜失龙舟。群僚尽作波臣去，百技空为精卫游。至今安有如君者，东园开席青山下。薰风南来可奈何，劝君持杯听我歌。
邓寿亭
作者：罗洪先
朝代：明
体裁：古风

未说病根先说药，閒言苦被儒家缚。求丹城市静安禅，参差门户成交恶。伊予觑得籓篱破，总是迷人守糟粕。寿亭何因发勇猛，下手便令须发落。六年游走不还乡，觜眼卢都耳卓朔。牛鼻牵来露地中，自仓自行无处著。迩来混俗披冠巾，尚忆师恩礼东廓。劝君去去且莫留，为试尘中苦与乐。嗟我与君何处来，去寻来处为行脚。譬之木偶有机线，虚空好挂羚羊角。此语一出必见诃，逢人慎莫轻投泊。
邹东廓先生七十
作者：罗洪先
朝代：明
体裁：古风

大道斡元气，冲和自其常。天地无兼能，贤圣呈辉光。六艺湮塞久，二教争纷攘。人备万物性，谁能振其纲。感彼阳明翁，独力亦何刚。良知指真窍，袖珠不我藏。迅霆震百蛰，冥晦开扶桑。群寐犹啽呓，狼籍迷且僵。先生方立年，伟步趋门墙。一见尘垢消，再见群疑亡。密语几入室，抗颜遂登堂。睟容著温温，雅度涵汪汪。隆污时与偕，负荷气弥昌。禁籞史局重，国学师模庄。狂简裁诸生，经界验一乡。延纳靡长少，答问能周详。惩彼尚自然，戒惧为之坊。人慕超顿法，已诵瑟僩章。诲之自忘倦，闻者咸慨慷。列屦满前户，赢粮越远疆。车盖互追随，童冠俨成行。河饮量自足，雨化才多良。民风谢矫戾，政议资恢张。至业云在兹，宴息心不遑。青原夕桥月，雪浪秋蓬霜。七十殊康强，盎若被春阳。聚乐不知老，合众成大方。始知大丈夫，方寸含八荒。可尊非位崇，可诵非言扬。岂不在岁年，岁年贵有将。彭篯安足多，一日万世长。伊余抱弱质，药石幸分尝。时过志不就，久要仍未忘。愿言士择术，视此慎梯航。缀辞表群望，讵止修华觞。
醒心
作者：罗洪先
朝代：明
体裁：六言诗

世间百色是诳，见中一句成非。花开花落有种，雁南雁北同归。
采石吊李白
作者：罗洪先
朝代：明
体裁：古风

我游匡庐峰，瀑布下白龙。香炉烟乍起，明灭锦屏容。扁舟欲发金炉月，云松遥梦双金阙。飘泊宫袍称谪仙，腰间解我珊瑚玦。晓来推枕对春风，春阳初入冯夷宫。鵁鶄翠翼晴沙暖，杨柳青丝曲巷通。问言此地名何渚，采石矶头采芳处。记得当年留醉眠，歌声不逐江流去。啼莺几度怨游人，迷汀岂解知前主。长安鼙鼓接新声，浔阳楼船向禁城。夜郎早晚无消息，天子春秋多变更。文章落笔生江海，意气浮云轻百代。沈香亭曲百花妍，黄鹤楼人亦何在。空闻美酒出兰陵，十千五千不动情。当垆燕姬鸣秦筝，恨不椎碎力士铛。江烟江草镇长在，江日薰人人自醉。丈夫达生死即休，浮名何物令心愁。白鹭洲，采石水，汉阳鹦鹉唤不起。奚独才高易搆谗，宁须命薄怜倾否。我欲骑鲸鲸已飞，望而不极令心违。兴至亦向蓬莱归，安得尘世久依依。
重别何谢二子罗汉寺
作者：罗洪先
朝代：明
体裁：七言律诗

寒催归思欲辞君，去去临岐不忍分。言向同心那有尽，酒当垂别自难醺。岸边斑竹初收雨，江上青山已散云。此地知君重往过，定攀庭树忆离群。
重别何谢二子罗汉寺
作者：罗洪先
朝代：明

寒催归思欲辞君，去去临歧不忍分。言向同心那有尽，酒当垂别自难醺。岸边斑竹初收雨，江上青山已散云。此地知君重往过，定攀庭树忆离群。
重别曾于健会试便省觐
作者：罗洪先
朝代：明
体裁：七言律诗

三年漫赋结交行，一室那堪送远情。心望北辰因寿母，身归南省有难兄。旅中常共春晖色，榜下还兼昼锦荣。却问长安钟动处，可殊他日瑟希声。
重别袁迪并柬赵中丞·其一
作者：罗洪先
朝代：明
体裁：七言绝句

雁门秋色日鲜新，惊见中丞奏记频。莫道南人无武略，毛锥还解扫边尘。
重别袁迪并柬赵中丞·其三
作者：罗洪先
朝代：明
体裁：七言绝句

捷音千里报平戎，露布文章大史雄。封入九重偏动色，朱衣先赏奏书功。
重别袁迪并柬赵中丞·其二
作者：罗洪先
朝代：明
体裁：七言绝句

枣林村外骑如云，匹马长刀独出群。争看双雕随箭落，那颜今是赵将军。
重寄杨达甫
作者：罗洪先
朝代：明
体裁：七言律诗

忆昔春盘坐绮筵，苑花宫柳惜芳年。吹嘘词赋扬雄晚，摇落风霜宋玉怜。三晋河山开节盖，五湖村曲卧云烟。凤毛麟角终池阁，鹭振鸿冥极暮天。
重晤刘孔修
作者：罗洪先
朝代：明
体裁：五言排律

季雅昔求邻，郤超属上宾。谁堪十载后，空忆隔江人。芸馆留山雨，梧垣直禁宸。龙泉从此失，鸾血续何因。霜月严城夜，郊原飞盖晨。凤林同访隐，甃梵得袪尘。芳屧金螺岭，兰舟白鹭津。歌云看意概，矢日见情亲。信宿期宁数，风沙迹易湮。停骖同水远，牵思柳条新。朝檄终归汉，关繻尚滞秦。飙车不可望，爱护别离身。
重登海天楼有怀王龙溪尹道舆
作者：罗洪先
朝代：明
体裁：七言律诗

高阁凭阑思惘然，旧游回首又经年。山阴留滞归舟后，蓟北飘飖去雁边。树影乍疑人侍侧，江流犹见道参前。风尘已觉閒人少，得共閒时信有缘。
重至仙居寺
作者：罗洪先
朝代：明
体裁：古风

山雨鸣钟馀，阡陌断行迹。高刹隐回冈，流辽汎春泽。新构门巷更，重临岁月积。访禅草蘙径，翻经尘在席。僧斋馀旧突，梵相悬颓壁。乍见惊梦寤，沈思悔形役。壮志悲虚遥，衰容感畴昔。逝者今若何，余留增太息。
重阳
作者：罗洪先
朝代：明
体裁：古风

羲轮无滞轨，商飙入修林。密茜易疏薄，澄水明遥岑。是时秋菊繁，迟迟独何心。有如真烈士，不受时物侵。缅怀东篱人，有酒不同斟。南山空在目，飞鸟来夕阴。人生抱夙契，千载成知音。
野烧
作者：罗洪先
朝代：明
体裁：五言律诗

冬烧入云端，连山照暮寒。隐峰霞欲烂，衔岭月初残。明灭缘风度，苍茫隔水看。因思关塞地，烽燧若为安。
金山寺
作者：罗洪先
朝代：明
体裁：五言律诗

久别江南景，逢山眼更明。楼台石壁迥，霄汉暮钟轻。秋水四围碧，芦花两岸清。平生爱幽绝，对此亦堪情。
金山寺
作者：罗洪先
朝代：明
体裁：五言律诗

碧山开法镜，金地绝尘缘。龙藏元依水，珠筵尽在莲。灵鼍闻夜梵，驯鸟下朝烟。不用怀三岛，台高接四天。
钦之次良知韵意有所疑赓以解之·其一
作者：罗洪先
朝代：明
体裁：七言绝句

休论心迹动憧憧，忘我方堪语圣功。若道渔樵能起我，渔樵还是一参同。
钦之次良知韵意有所疑赓以解之·其七
作者：罗洪先
朝代：明
体裁：七言绝句

庾岭梅花开落时，天然消息少人知。祇愁说到孤高处，四海春风拟待谁。
钦之次良知韵意有所疑赓以解之·其三
作者：罗洪先
朝代：明
体裁：七言绝句

只要在手是金针，绣上从人巧着心。十样鸳鸯十样绣，从前绣谱向谁寻。
钦之次良知韵意有所疑赓以解之·其二
作者：罗洪先
朝代：明
体裁：七言绝句

温温恂恂一仲尼，当时谄佞见何迷。后人莫指前人笑，一种门墙一种疑。
钦之次良知韵意有所疑赓以解之·其五
作者：罗洪先
朝代：明
体裁：七言绝句

能不求知是甚时，少留意处自家知。当年沮溺非吾见，见得宣尼却是谁。
钦之次良知韵意有所疑赓以解之·其六
作者：罗洪先
朝代：明
体裁：七言绝句

画中描画是阿谁，真伪由来具眼知。一见梅花疏影后，岂须点缀倩人为。
钦之次良知韵意有所疑赓以解之·其四
作者：罗洪先
朝代：明
体裁：七言绝句

指南车定发行时，步步还为万里基。不问涯途深着脚，古今误尽几男儿。
长陵
作者：罗洪先
朝代：明
体裁：七言律诗

永安宫阙启秋城，紫殿岧峣白露明。万岁已占天寿并，千灵还拥地维成。铜泉日远空神御，玉食时来展圣情。不识当年文字侣，攀髯谁切挽歌声。
閒居
作者：罗洪先
朝代：明
体裁：五言律诗

已谢市中喧，巾车返故园。讵云藜藿美，聊免愧盘飧。落日沙边岸，疏烟野外村。不须谈至理，事简道应存。
閒述
作者：罗洪先
朝代：明
体裁：五言律诗

一近耰锄业，妨时怯送迎。每逢田父语，渐见古人情。夜雨肥园菽，春阴啭谷莺。为农岂无事，大半是勤生。
问月篇
作者：罗洪先
朝代：明
体裁：古风

浮云四扫天宇清，苍芒海底银蟾生。是谁与日去其足，翻解万里中天行。目光烱烱忽堕地，夜深窥户来轩楹。怜我孤孑伴似影，行止起坐俱同情。欲凭此影向天问，汝蟾何物能纵横。头尾藏缩止馀腹，中孕大地山河精。金银宫阙安附丽，桂非土植难为荣。嫦娥云是后羿配，有穷未还国几更。常闻灵药顷刻就，岂待千秋兔杵方能成。不然将与世人起沈痼，胡不分我琼瑶英。汝身亦有圆和缺，晦昧那得常光明。缺处曾非石可补，圆时真比珠之莹。岁移月改已非旧，腹中诸有谁胎萌。俟命不得魂梦惊，天风环佩如传闻。仙童两两来相迎，敕至天上白玉京。诃斥汝辈诚不慧，下土妄意横讥评。此意莫遣闻上帝，却恐诗书从此令人轻。生从盘古自亏盈，寿十二万五千八百无危倾。运随大化宁有迹，人间物色皆虚名。再拜莫敢复仰视，归来零露沾冠缨。始知闻见尽无实，独抱灵光还太清。
闰九日石莲洞
作者：罗洪先
朝代：明
体裁：五言律诗

季秋逢再闰，佳节复重阳。故向分阴惜，偏忻九日长。菊迟如待客，酒至且流觞。莫厌登攀意，良时未可忘。
闻刘龙山入洞
作者：罗洪先
朝代：明
体裁：五言律诗

为期久不至，忽枉暮相闻。赖有岩头石，岧峣可伴君。野烟迷树影，舍火远人群。坐听风林叶，能无客思纷。
闻司马双江聂公致政志喜
作者：罗洪先
朝代：明
体裁：七言律诗

司马中朝独运筹，静观群策力兼收。铙笳献捷词多逊，襁褓延恩宠自优。许国勉承周太保，全身终属汉留侯。几人拖玉能完璧，回首烟霄楚泽楼。
闻虏犯保定
作者：罗洪先
朝代：明
体裁：五言律诗

天险飞狐道，人传戎马过。桑乾不可堑，三辅竟如何。晚戍烽烟隔，秋郊苜蓿多。无才资理乱，击剑自悲歌。
阳田吟寄殷春庄虚白盛桃渚二子·其一
作者：罗洪先
朝代：明
体裁：古风

一室阳田中，阳田爽以亢。青山落四野，烟云互相荡。微月向夕生，初旭东林上。道人方独醒，彷佛虚白象。
阳田吟寄殷春庄虚白盛桃渚二子·其二
作者：罗洪先
朝代：明
体裁：古风

阳田带两溪，溪畔多汀渚。四野旷无人，泉石得新主。春来杨柳生，桃花乱如雨。桃花岁岁开，鸡犬迷归处。借问盛范乡，君家在何许。
除夕吟
作者：罗洪先
朝代：明
体裁：古风

少壮媚节物，老大悲年华。今昔心匪殊，途穷行者嗟。大道晚始闻，至今犹若遐。千金比晷刻，既往岂余加。夕矣弥惕若，矢言靡有他。
除夕感怀
作者：罗洪先
朝代：明
体裁：七言律诗

往日三元开宝历，近臣五夜奉金銮。圭璋遍入群方献，弦管常留万岁欢。忆自霜华飘故国，每依春色望长安。探钩传炬俱恩泽，作颂观风独倚叹。
雨中客谈衡岳感赋
作者：罗洪先
朝代：明
体裁：五言排律

细雨滴空阶，寒灯坐夕斋。何人来岳下，逸思满天涯。观日穷高兴，浮湘吊古怀。雪中分袂久，云外夙期乖。斑竹情虽远，沧洲卜已谐。何须向平似，婚嫁待安排。
雨中陪同年朱刑部谒子陵祠和韵
作者：罗洪先
朝代：明
体裁：五言律诗

昔人垂钓处，潭影自閒云。出处虽异路，赏眺暂同君。扣门惊谷鸟，微雨荐溪芹。此夜占星聚，应联列宿文。
雪中外归·其一
作者：罗洪先
朝代：明
体裁：古风

平野逢暮雪，恍如玉屑飞。出入已半醉，翻觉风力微。柴荆在何所，蓑笠山中归。
雪中外归·其二
作者：罗洪先
朝代：明
体裁：古风

朔风吹雪飞，缕缕如银素。天孙不停手，机杼催白纻。行人自号寒，相对不得诉。
雪屏歌赠赵考功
作者：罗洪先
朝代：明
体裁：古风

点苍之山千岁雪，化作白石成岩穴。返照疑从瑶岛来，刚风不度银花折。青天垂素虹，隐隐十九峰。散入西洱海，倒映玉芙蓉。当年曾此洗兵甲，馀波无复藏蛟龙。山上多香草，白石无人扫。有客抱孤怀，结庐向幽岛。夜扣玉真玄，朝咏阳春篇。冰蚕作纨绮，霜羽凌云烟。吁嗟乎六鳌之足不可断，洱海萧萧流水缓。何时长揖金马门，共君且学嵇中散。
霜崖辞
作者：罗洪先
朝代：明
体裁：四言诗

有穹者崖，严霜在道。身无完裳，腹不宿饱。孰馈我食，孰授我衣。援崖履霜，不知寒饥。岁聿云暮，松柏盘盘。薪之槱之，有怀咏叹。无嗟形苦，无为伊沮。匪异也人，视我昔今。
青原山三叠前韵
作者：罗洪先
朝代：明
体裁：七言律诗

久欲逃禅机不逢，葛藤满地竟谁从。未知临济因何棒，那用罗㬋第二钟。溪上草深逢雨霁，岩头花落报春慵。暂来忽去频年事，舌在休疑学老龙。
青原山中赠答刘五斋郡丞四叠前韵
作者：罗洪先
朝代：明
体裁：七言律诗

沛国遗民今再逢，幸于莲社暂过从。忘机相对閒凭几，善问何言答扣钟。泽畔行吟宁有慕，人前礼法且教慵。年来爱诵高人语，贤则蛟之圣则龙。
青原山次韵共绪山龙溪
作者：罗洪先
朝代：明
体裁：七言律诗

春服相寻秋始逢，讲堂分席更朋从。石林清昼挥松麈，山阁微风起暮钟。道损自甘同辈后，神閒渐识古人慵。溪边夜语休轻答，莫有当年听法龙。
静坐·其一
作者：罗洪先
朝代：明
体裁：七言绝句

影满棠梨日正长，筠帘风细紫兰香。午窗睡醒无他事，胎息閒中有秘方。
静坐·其二
作者：罗洪先
朝代：明
体裁：七言绝句

史书尝喜诵名臣，忍见清风染庾尘。病卧如弓閒自哂，从前意气属何人。
静海寺留别何善山
作者：罗洪先
朝代：明
体裁：七言律诗

不知曼倩是仙游，一月春风李郭舟。彭蠡烟波看旅雁，金陵城郭别官驺。明时莫厌为郎晚，落日偏当饯客楼。记取双鱼频问讯，潮声夜夜到江头。
静观
作者：罗洪先
朝代：明
体裁：古风

静观四序代，环转岁适周。昼夜光景殊，迅辙靡停留。方春感柔卉，已迫落叶秋。雏燕翔且归，新蜩响忽收。但见稚者壮，宁知老当休。多营竟何为，可资德业否。惜阴岂不闻，所诵匪所由。如愚朝复夕，身同大化流。默默从此逝，不叹终优游。
题东湖代双江公作
作者：罗洪先
朝代：明
体裁：古风

东湖水与银汉通，扶桑倒影冯夷宫。朝看浴日天门上，暮取明珠月窟中。天人住此抱奇气，胸藏云梦兼泾渭。一自龙飞入紫微，客星遂极人间贵。钓竿拟去倚蓬壶，水槛日日空飞凫。天子呼来侍玉辇，行人遥指避金吾。九关虎豹严呵卫，半夜貂裘不遑寐。误临太液梦沧浪，髣髴渔歌闻鼓枻。寄语草堂湖上山，许身此日未应閒。持盈早毕澄清志，不羡当年衣锦还。
题云储洞梦楼
作者：罗洪先
朝代：明
体裁：七言绝句

黄叶铺阶枕碧溪，白云深处不闻鸡。廿年尘土俱閒梦，肯受山灵幻境迷。
题云山图
作者：罗洪先
朝代：明
体裁：古风

我闻名岳如青莲，白云满谷浮于绵。千峰有无不可辨，万树冥濛远若连。锦鸠弄野色暝暝，紫燕翻风江势劲。落花不扫昼长閒，曳杖欲行苔藓泞。微声忽度笙簧鸣，远势转作蛟龙形。危嵓出雾沈翠阁，反照流霞横赤城。我昔梦入蓬莱岛，回首扶桑连绝徼。金马曾淹方朔生，画麟不叹冯唐老。黄橙归来一十年，玉堂零落二三仙。鸿飞冥冥在何所，鹤调促促只相怜。遥倚筵楹当碧岫，坐看苍素纷玄构。尽道弥漫气色奇，谁知聚散须臾候。为雨为云未尔疑，翻手覆手令人思。始知清荫北窗下，绝胜黄楼江上时。
题仙居寺壁围棋图
作者：罗洪先
朝代：明
体裁：七言绝句

石磴连云竹树垂，洞门深闭落花时。人间几度春风老，未了仙家一局棋。
题南源庵壁
作者：罗洪先
朝代：明
体裁：五言绝句

一宿东山下，山高云雾深。何时重策杖，月出听猿吟。
题周应宿母金氏易饮亭
作者：罗洪先
朝代：明
体裁：七言绝句

设浆亦未过为奇，饥渴由来共有之。但遣儿孙常记取，慇勤岂用路人知。
题天宁寺尘外楼和唐荆川韵
作者：罗洪先
朝代：明
体裁：七言律诗

高阁春残始一登，忽忘去住似游僧。斋钟已罢鸟初下，江雨欲来云自蒸。笑指风幡看动息，屡从火宅试飞腾。年来渐解无生法，谁信生前也试曾。
题孔雀牡丹图
作者：罗洪先
朝代：明
体裁：古风

洛阳昔日称名都，奇花锦石天下无。绀园雾煖风初细，碧殿春深日欲晡。芳葩半吐含羞涩，绝色似誇殊代立。沈香亭北倚栏妆，潇湘江上轻罗湿。名谱谁传姚与魏，上林谁复当奇贵。的的朱门袅御烟，亭亭瑶砌占王气。海南羽族来何遥，顾影呼群争妒骄。翠色偏擎红绰约，金光欲射碧岧峣。繁香艳质难为别，银筝宝瑟纷成列。解使家人眉黛愁，那知帝子韶光歇。自从彍骑过天津，零落残英陌上尘。幽馆台高多茂草，饥雀啼鹃空向人。伐山辇石入燕去，洛水无情寒日暮。歌舞曾闻化雨云，莺花不复当庭户。由来聚散递相寻，画史者谁披素襟。宛转当筵千万态，只博伤春一片心。
题廖氏草亭廖为吉阳先令公后
作者：罗洪先
朝代：明
体裁：七言律诗

仙令功多食报丰，至今家在旧花封。衣冠尚想攀留日，宅里犹存清白风。岁长子孙遗树老，门容车马古人同。草亭閒处看驯雉，还似当年化鲁恭。
题欧阳监丞祠
作者：罗洪先
朝代：明
体裁：七言律诗

使丞出塞无归日，古镇新祠多烈风。尺寸地皆先世有，存亡身与列城同。亦知北地重来急，且表南朝一介雄。生气九京那可作，乱蝉高树夕阳中。
题江湾北川堂
作者：罗洪先
朝代：明
体裁：五言律诗

林中重结宇，正对采蘋洲。妇汲常依墅，宾来爱倚楼。溪声临月砌，屋影动春流。莫讶人争席，门前有白鸥。
题王龙溪洗心亭·其一
作者：罗洪先
朝代：明
体裁：古风

美人在何所，处静如临深。能以铭盘意，还于止水寻。似沈看月影，不染见莲心。但解从吾好，何忧俗虑侵。
题王龙溪洗心亭·其二
作者：罗洪先
朝代：明
体裁：古风

每闻心似水，亦复病憧憧。如何一勺水，解使万缘空。穷源宁有处，去秽岂能工。君脱安排障，狂言或可同。
题王龙溪洗心亭四嗟诗别弟也邃夫如南雍其兄送之江上不能独归而作·其一
作者：罗洪先
朝代：明
体裁：古风

我所嗟者天日远，孤儿早岁违爷面。衾单食少容色变，恶裳不留慈母线。虽有阿兄力未健，左提右挈愁纷转。人生薄命复谁见，念之悲辛泪如霰。
题瑞金县铜钵山
作者：罗洪先
朝代：明
体裁：七言律诗

层峦草树隔烟村，鸡犬人间寂不闻。松籁夜归天外鹤，樵歌晓散担头云。闽山西入都成画，绵水东来尽有文。眺罢勿怀陈石路，仙踪欲问采芝群。
题真隐图
作者：罗洪先
朝代：明
体裁：古风

南岳诸峰青复青，上当朱鸟下洞庭。其中神物不自秘，往往变现生明灵。丹淩洞天逢雪霁，土石大半丹铅细。见松辄欲献奇形，食芋还经堕寒涕。欲归未归意独迟，相思相见叹违时。不知鬻熊自有后，已跨轸翼窥天倪。惜哉此行不我遇，移家旧在金川住。想像朝元往复还，常骑白鹿游何处。传闻此度谪人间，邺侯万卷劳披删。含香汉署仙班贵，作牧华亭吏事閒。风流故迹留江左，拂袖归来吾丧我。一笑繁华梦早春，多情萧鼓催灯火。遥怜此夕几怀人，试念交游谁独亲。紫虚醉客久不至，正恐芝草迷风尘。我得节竹色如铁，入手不畏千崖雪。倘向潇湘再放船，相邀一问长生诀。
题西湖图
作者：罗洪先
朝代：明
体裁：七言绝句

一宿危楼俯万峰，满湖渔火五更钟。开图空忆当时景，却有何人识旧踪。
题陈抟睡图
作者：罗洪先
朝代：明
体裁：七言绝句

当年曾买三峰住，丹诏犹闻下九霄。乌是逃名渐不早，未须远避圣明朝。
题雪梅轩
作者：罗洪先
朝代：明
体裁：古风

少年见雪不畏寒，雪片如花意始欢。更欲踏雪寻花影，往往琼瑶入暮看。绝色微香暗相引，春风未至令人哂。几向深岩住不还，翻怜晚岁情无尽。罗浮自惜多仙才，藐射之神非俗胎。何年谪向人间去，独爱当年碧玉台。开轩寂寂对溪水，几树亭亭澹烟起。月下横斜想素裳，雪中绰约当乌几。老我牛衣不出门，空劳折简来翩翻。待得扁舟王子夜，与君花下试倾尊。
题青螺寺涵白僧
作者：罗洪先
朝代：明
体裁：七言绝句

岩石青青梧叶黄，石泉竹径对僧房。慈航苦海今何在，一部楞严在佛旁。
题马问庵崇德楼四景 其一 房云捧旭
作者：罗洪先
朝代：明
体裁：古风

雄图启炎运，英杰持灵筹。早抽黄石秘，晚随赤松游。鸿飞孤云逝，蝉蜕空山留。乃知达机士，进退良有由。羡君遗世纷，登陟兹夷犹。晞阳驻颜色，千载为春秋。
题马问庵崇德楼四景 其三 南山献瑞
作者：罗洪先
朝代：明
体裁：古风

九苞闻古昔，千仞何寥廓。陟彼南山阿，羽仪如鷟鸑。我亦楚狂流，心怀卷阿乐。顾此高冈峙，缅焉幽兴托。览辉未相逢，愿言时饮啄。
题马问庵崇德楼四景 其二 楚月生明
作者：罗洪先
朝代：明
体裁：古风

淡月生清辉，隐隐当窗户。披衣望楚陵，苍苍多草树。醴筵不复陈，铜泉竟何处。好贤虚襟期，悲歌感寐寤。盈亏视桂轮，已矣复奚慕。
题马问庵崇德楼四景 其四 河泗环流
作者：罗洪先
朝代：明
体裁：古风

玄圭成地纪，赤玉感天瑞。波润九土分，流藻万世利。狂澜日不支，古道今所弃。欲济惧无梁，在川叹永逝。谁借一勺微，为恻同归趣。
颜两江六十寿诗其婿陈两湖翰林代索
作者：罗洪先
朝代：明
体裁：七言律诗

供奉先朝遇宠私，后人文物自应奇。移家尚记从泸水，选婿终应向凤池。江上花开春未晚，门前车至酒能酾。当筵不用酬宾戏，祇诵闻莺应制诗。
食新
作者：罗洪先
朝代：明
体裁：七言律诗

少年每羡巢由事，惭愧尘踪今始归。路入风波知地险，物经寒暑识天机。秘书初捡神农语，朝服更裁处士衣。此日倍怀明主德，秋风已饱故山薇。
饮酒
作者：罗洪先
朝代：明
体裁：四言诗

载酌旨酒，永此良宵。兄及弟矣，于焉逍遥。凯风南柯，载哦以歌。兄及弟矣，聚匪其多。聚匪其多，命也则那。既戒无荒，不乐如何。
饯同年薛畏斋·其一
作者：罗洪先
朝代：明
体裁：五言律诗

闻君亦报罢，理楫遂东归。达者岂不适，其如人世违。严城虚暮柝，旧馆振春衣。知向山中奕，无心谈是非。
饯同年薛畏斋·其二
作者：罗洪先
朝代：明
体裁：五言律诗

送君不忍别，酌酒暂为欢。塞马谁论失，江鲈今可餐。买田多种秫，养竹自裁冠。倘遇南来雁，因风托素翰。
馀杭陈嘉善相从在告及予归田复来问讯有赠
作者：罗洪先
朝代：明
体裁：古风

少年献策明光宫，天子动色回重瞳。一朝卧病辞金马，流落荒江泣路穷。异乡得力胜骨肉，况尔意气轻驰逐。健翼能随倦鸟飞，长途独对孤云宿。云鸟分飞年复年，金台握手倍凄然。空羡上林春似海，宁知蒿里泪如泉。壮心逸调成偃蹇，十载光容去不返。我向山中学子贞，尔来洞口寻刘阮。刘阮家在桃花津，津上桃花几度春。落花自解催啼鸟，流水何心问世人。邂逅相逢如梦见，半似不似疑颜面。闻声始识少年亲，道故还怜新世变。殷勤斗酒慰行役，酒酣起舞天地窄。四海知心谁独深，半生落魄终何适。我昔有怀今始舒，但营一饱不愿馀。门前岂欠五柳地，架上空留三代书。岁寒且就匡君住，香炉瀑布迷云树。早将金鼎鍊铅砂，更种青松入烟雾。知尔弹冠近有期，风尘落落会何时。塞鸿倘念来千里，斥鴳应知寄一枝。
高洲刘述文
作者：罗洪先
朝代：明
体裁：五言律诗

高洲似赤城，绕屋种黄精。溪水桃花色，烟林布谷声。记年从汉魏，混世狎公卿。莫学刘郎隐，寻山更得名。
高邮除夕
作者：罗洪先
朝代：明
体裁：七言律诗

盂城箫鼓动春妍，湖上云霞接海天。客里寸心仍远道，灯前孤影又残年。因闻爆竹思儿态，为见新桃忆旧廛。一纪近臣虚宠渥，不知应制属谁先。
鳌城十八滩
作者：罗洪先
朝代：明
体裁：七言绝句

惊涛远势驾飞鹅，伏石变怪喧鼋鼍。纵使中流失舟楫，犹胜周行被网罗。
鸣琴篇赠刘南昌
作者：罗洪先
朝代：明
体裁：古风

山人抱绿绮，遗世栖青岑。岂无孤鸾操，解囊披青衿。一鼓桐山高，再鼓桐水深。终焉鼓元气，列圣来森森。赵生赏其妙，佐以猿鹤吟。馀者多假寐，莫辨机浮沈。刘子何方来，远自芝川浔。缓体不胜衣，意态殊钦钦。有如琼树枝，清标出乔林。就我托信宿，愿闻太古音。善听不在耳，伊人若可寻。石莲幽且阻，春服随登临。咏归适未厌，北征促持任。希声入明堂，钟吕谐璆琳。凤凰时一哕，啁啾罢春禽。试以鸣百里，弦歌南浦阴。阳春易生物，其感乐以湛。清静资化理，乱绳当巨镡。咸惊出爨下，玉轸徽黄金。上以协解愠，可代丹扆箴。下以宣八风，万类无慆淫。眷言勤拂拭，尘土岁月侵。谣俗苦更张，寡和匪直今。大雅不常遇，能令群喙瘖。下指勿激烈，激烈伤人心。吾衰甚矣奚足问，欲奏清商思不禁。
鹿门行
作者：罗洪先
朝代：明
体裁：古风

鹿门山深多草木，径狭溪高隐川谷。烟火岩前四五家，名姓不分颜面热。岁月宁知避秦乱，衣裳聊自随乡俗。痴子顽孙无诵读，问字犹疑七与六。田鼓春来歌互催，缲车月下声相逐。择新拣白了租税，禾满仓箱帛满轴。鬻犬无忧嫁女资，饮泉亦鲜留宾宿。未闻明府是阿谁，那虑长安有翻覆。垄上偶逢车骑来，庞公从此传高躅。
齿摇
作者：罗洪先
朝代：明
体裁：古风

我当四十七，左辅倾天柱。齿力从此衰，每逢辄一去。去岁摧四车，败叶脱枯树。又如连岸崩，欲支不得住。存者十七馀，兀臲尚堪虑。含饭常恐多，嗫胔未敢遽。味损非禁斋，箸停岂厌饫。平生嗜梨笋，对案今空具。安得似壮时，入口随所遇。笑惭龈腭掀，言妨音响误。始知老作苦，却悔时虚负。灰心谢烦动，缄舌绝閒语。颓龄知复几，惜阴良可慕。瞑来忽有省，自辨爱生故。成毁递相寻，此理本明著。翼角匪两全，寿夭岂前与。胡不念朝闻，有身逆旅寓。夕死且不辞，形残岂其惧。
龙母黄孺人六十
作者：罗洪先
朝代：明
体裁：五言律诗

不负夫君托，能成令子才。断机知学进，减食为宾来。庭桂秋芳满，江鱼晓燕开。愿言萱背永，常献菊花杯。
龙池
作者：罗洪先
朝代：明
体裁：五言律诗

瀑布下千寻，龙池烟雾深。还将一勺水，自洗百年心。混俗缘何事，劳形直至今。浮踪从此定，尘土莫相侵。
龙窟道中怀友
作者：罗洪先
朝代：明
体裁：七言律诗

细草深松坐息机，碧山丹壑暮忘归。十年襟袂三秋隔，千里音书一雁稀。迟景况逢葭菼满，幽期更与菊花违。澄江淡月怀人处，不为清霜自湿衣。
天阙山居次海峰韵
作者：罗焘
朝代：明
体裁：七言律诗

石磴云深路转斜，地临天阙隔尘哗。秋来信步闲寻寺，晓起科头自灌花。诗就小童知捧砚，客来邻叟为供茶。山林莫道无交接，门外时停长者车。
宿黄龙观
作者：罗焘
朝代：明
体裁：古风

杖藜迢递寻仙源，古祠遥见云中幡。空林山猿食栗响，深泽野獭衔鱼喧。道人步出悬厓下，度竹穿松远相讶。焚香邀入紫芝居，为写黄庭坐清夜。
寂照寺访僧不遇
作者：罗焘
朝代：明
体裁：五言律诗

漫转青萝径，闲敲白板扉。云关僧已出，烟树鸟争飞。苔色侵经案，松枝挂衲衣。深林独回首，空翠落霏霏。
秋晚秣陵道中
作者：罗焘
朝代：明
体裁：七言律诗

匹马迢迢度远村，荒林烟火渐黄昏。路经秋水桥全没，山带寒云树半吞。芦渚风生楼骛鹭，柴门人静聚雄豚。秣陵极目增归思，暮景萧萧易断魂。
赠爱山上人
作者：罗焘
朝代：明
体裁：七言绝句

古寺高僧意自閒，虚堂新构翠微间。白云绿树遥相映，爱看当窗雨后山。
追和石田翁落花诗二首
作者：罗焘
朝代：明

花随流水去悠悠，几日伤春欲白头。絮系游丝肠百结，瓣浮细雨泪双流。秋千院落人孤立，杜宇枝头月一钩。过眼韶光无计挽，年年空抱别离愁。堆紫堆红曲径边，飞来飞去小庭前。随风入户最难定，送雨过林真可怜。青帝不能留一日，玄都重到又经年。芳菲去去无存迹，恰似生前未结缘。
追和石田翁落花诗二首·其一
作者：罗焘
朝代：明

花随流水去悠悠，几日伤春欲白头。絮系游丝肠百结，瓣浮细雨泪双流。秋千院落人孤立，杜宇枝头月一钩。过眼韶光无计挽，年年空抱别离愁。
追和石田翁落花诗二首·其二
作者：罗焘
朝代：明

堆紫堆红曲径边，飞来飞去小庭前。随风入户最难定，送雨过林真可怜。青帝不能留一日，玄都重到又经年。芳菲去去无存迹，恰似生前未结缘。
野兴
作者：罗焘
朝代：明
体裁：五言绝句

山中雨欲来，树杪风先起。犹有试茶人，偶坐松萝里。
野兴
作者：罗焘
朝代：明
体裁：古风

闲临白石边，伫立绝尘想。云来绿树迷，雨遇苍萝长。远村牧笛鸣，小浦渔歌响。淹留归去迟，月照芦花港。
谒张文献祠
作者：罗献
朝代：明

文字垂青史，瞻容起后思。一生金鉴录，千载曲江祠。风度曾闻昔，衣冠今若兹。迂愚初入仕，忠荩定公期。
清风亭
作者：罗玉
朝代：明
体裁：七言律诗

清穆皇风扇八荒，紫云宸极望微茫。征骢镇日驰周道，去艇临风下小江。燕语莺声清俗耳，乡愁旅思断柔肠。夜来陡尔还家梦，醒后依然在上方。
一道清风图为李侍御题
作者：罗玘
朝代：明

御史于中持大斧，谁有大竹大如杵。破之万个破更酣，须臾了尽千林许。一林淡，一林浓，一林渺渺无西东。伶伦缩颈惊却走，云此天公遗下之箨龙。日边白凤下啄实，一饱飏去超鸿蒙。至今百鸟绝踪迹，独占千载惟清风。君不见一拙道人最痴绝，漏泄天机好饶舌。笔濡东海作砚池，睥睨此林如一垤。一匹练绢尚嫌少，收拾描模当时了。天色黭黮湘妃出，雨声如泪滴石窟。扫天无云地无尘，六月凛冽如霜晨。祝融冻僵火伞湿，观者如山踏冰立。道人笑憨憨，御史色不动。青骢新被银丝鞚，清风且作归朝颂。
三友图为门生吴廷亮作
作者：罗玘
朝代：明

东风不知春，西风不知秋。相期翔风夜，一洗群芳羞。
三酸图
作者：罗玘
朝代：明

河豚朝菌味，馋夫恒取败。疮痂土炭恶，所嗜一何怪。朱门饫酒肉，苏向樵夫丐。贵能通滞关，厨传空芼芥。不知墙头梅，厥味殊不杀。世惟多贱目，用配桃李派。徒云古殷商，此物充鼎鼐。顷筐绐痴儿，入口觉逢虿。大师僧宝珠，学士奚墨块。争先信手攫，二得一可能。掀唇勇能吞，舌结嗌已嗄。当时侍童谁，正自听人籁。昏然宿酲缠，醒觉百病瘥。鸟吞梦方真，肠洗亦可爱。蟛蜞戒误食，真食有沆瀣。食与不食欤，事去此图在。
为杨国安题扇面
作者：罗玘
朝代：明

瞑色先于树杪悬，船归欲缚水亭边。今宵买酒不成醉，犹胜田家只渴眠。
乡进士边君予友屈君之内弟也不得愿而归予重屈及君诗以道意
作者：罗玘
朝代：明

蚕食叶声惯，衣沾柳汁无。久之天自定，过去事皆虚。得路归瀛海，登堂拜大夫。便便尽经笥，好在屋东隅。
二兔一白一黑图
作者：罗玘
朝代：明

衣褐之徒吾久识，炭乌雪白始惊看。独怜总有高人处，唇缺何曾怨齿寒。
于侍御母挽诗
作者：罗玘
朝代：明

迢迢白云乡，望望枯泪眼。白头乱飞蓬，几岁不忍绾。翻思食贫初，跛驴力登栈。二郎好风骨，人谓万金产。乘骢骛天衢，衣绣执象板。文章换冠帔，聊尔成一莞。无磨未忘心，其去亦甚僩。哭昏台中人，欲以叠嶂铲。吾非中垒尉，未敢赐编撰。
五色菊为周少司题
作者：罗玘
朝代：明

疑是仙宫五色霞，仙人剪缀作奇葩。又凭五柳先生手，写与工虞富贵家。
便道焚黄诗为唐司副作
作者：罗玘
朝代：明

人生本虚舟，汎汎随去住。名缰苦萦之，奔走在道路。空馀袒括悲，滂沱几春露。金闺幸通籍，恩湛亦希遇。九原如可作，日色射银鹭。依稀见羹墙，声容非像塑。心浓地转隔，夜永梦屡屡。墓门有芭蕉，松桂亦无数。日落玄猿啼，黄能挂高树。儿身恨飞鸟，有翼可飞度。天王重柔远，归使每妪煦。馆伴劳近臣，皇华载驰骛。行行古融州，好近星火铺。六年今始归，一日见坟墓。黄麻当此时，有不论物故。寂寥人散后，星月鬼神聚。咿婴或曲跽，天降此翁妪。谁无生子孙，唯此称独步。儿心尚哽咽，不及生反哺。
保竹为余罃举人父题
作者：罗玘
朝代：明

一笱费一竹，得鱼不盈觔。一笮费千竹，度人纵如云。费竹有多寡，终非爱竹人。筐成塈落梅，忍杂土与尘。笾实荐宗庙，凛然对明神。用有贵贱异，能免伐竹频。尚有汗简编，圣言载谆谆。妙道固有托，蠹朽伤其真。忆昔得此种，潜夺蟹谷春。竟尔隐其下，人曰竹隐君。子乃更爱竹，孙尤爱无伦。视竹如视家，谁能乐家贫。桑梓恭敬止，毛里不属身。丘木有松楸，望之忍为薪。白凤下啄实，不知在何晨。虽当伶伦来，要使常回轮。
傅体斋先生冠孙次徐舜和韵二首
作者：罗玘
朝代：明

杂杂嘈嘈蜂报衙，可堪宾从閧堂哗。用刚用吉无今日，冠子冠孙能几家。天道那如人道迩，大宗亲见小宗加。骑箕未忘世间事，亦自天关拍手誇。公蚤移家傍太微，种孙种得此孙稀。任渠姆抱眉如画，未必眼观燎有辉。乡里儿童虽弱冠，伊谁父母尚重闱。更传三世调羹手，坐朽桁杨到纆徽。
傅体斋先生冠孙次徐舜和韵二首·其一
作者：罗玘
朝代：明

杂杂嘈嘈蜂报衙，可堪宾从閧堂哗。用刚用吉无今日，冠子冠孙能几家。天道那如人道迩，大宗亲见小宗加。骑箕未忘世间事，亦自天关拍手誇。
傅体斋先生冠孙次徐舜和韵二首·其二
作者：罗玘
朝代：明

公蚤移家傍太微，种孙种得此孙稀。任渠姆抱眉如画，未必眼观燎有辉。乡里儿童虽弱冠，伊谁父母尚重闱。更传三世调羹手，坐朽桁杨到纆徽。
内斋为淦邑谢能顺题
作者：罗玘
朝代：明

沟平水不咽，林密鸟无惊。花笑因风动，门开觉犬行。诗成潜索笔，灯灭暗移擎。人亦常如此，君何独得名。
再和泾川游观音山韵
作者：罗玘
朝代：明

洞门禹凿故轩轩，诧讶迟回踏石翻。形胜坐呼僧问得，险巇一任骊扶攀。江澄灯影虚明灭，泉作蝇鸣乍寂喧。又说下方蛟蜃恶，怒时壅水到城垣。
冯户部员外父荣寿诗
作者：罗玘
朝代：明

报道过徐闻，皇皇龙凤文。老刚缘子贵，禄幸自天分。春酒屠苏气，宫花锦绣云。茫茫孤屿上，千里寄书勤。
刘母七十封安人两庆诗
作者：罗玘
朝代：明

赣滩二十四至此，舟人落帆趋入市。木铎道人呼净街，白头病妪出呼豕。扫除如砥到县门，五步十步一结绮。舟人眼眩脚颤掉，屏立背面人如蚁。县官身骑六驳马，短亭五里长十里。龙幢云旌羽葆纛，日月虹霓分旖旎。黄衣圣人坐紫宸，黄麻飞下泥金紫。卯金之家太安人，兵曹之禄宁馨子。恩波浩浩沃所生，母以子贵亦其理。天门使人若神仙，安人寿域坐一几。东筵坐令西坐丞，附耳窃语啧不已。操觚丐饭道傍妪，云泥悬隔未足拟。四百四十甲子馀，先庚后甲良有以。县官持觞天使醉，誇吾县有德爵齿。儿童浪看舟人记，如饱饮食谁禁止。到京细向兵曹言，兵曹亦喜吾亦喜。
双桂堂为张天麟兄弟作
作者：罗玘
朝代：明

冀北空群兄忆弟，江东得俊弟思兄。人间吉语传千里，天上春雷恰一声。国有虎龙还壮观，车无轼辙可横行。平生浪说张金紫，蓦地庭前双桂生。
和余宗周出巡辽东韵
作者：罗玘
朝代：明

十里长亭十里心，酒杯此际为谁深。前人谩说马知道，我辈亲看鹗在林。黑白水今无险阻，东西辽已有喉襟。避人谏草堪焚却，喜得官家惜十金。
和冯银台游清凉寺留别韵
作者：罗玘
朝代：明

馀熇刚得片云浮，天亦怜人绝顶游。此会垂垂遗我老，诸公衮衮觉谁忧。已传新将韩擒虎，无复偷儿奡荡舟。定到五更宫漏下，可忘问寝到龙楼。
和刘野亭竹鹤诗韵
作者：罗玘
朝代：明

谁染玄裳谁与裁，渭川谁种复谁开。因时箨落惊风舞，瞑趁林空踏月来。鸣向中天鳷鹊观，飞依南郭凤凰台。坡公更续云龙记，谁道文星逼上台。肉食于公旧减裁，鹤笼新向竹边开。细思馋守胸中饫，却讶坡仙梦里来。岂为雌雄谐律吕，要多清逸壮楼台。阳春白雪须追步，莫待归当第几台。
和刘野亭竹鹤诗韵·其一
作者：罗玘
朝代：明

谁染玄裳谁与裁，渭川谁种复谁开。因时箨落惊风舞，瞑趁林空踏月来。鸣向中天鳷鹊观，飞依南郭凤凰台。坡公更续云龙记，谁道文星逼上台。
和刘野亭竹鹤诗韵·其二
作者：罗玘
朝代：明

肉食于公旧减裁，鹤笼新向竹边开。细思馋守胸中饫，却讶坡仙梦里来。岂为雌雄谐律吕，要多清逸壮楼台。阳春白雪须追步，莫待归当第几台。
和吴克温白发诗
作者：罗玘
朝代：明

珍重乾坤到骨恩，若持头发我为尊。清晨拚却黏梳齿，白昼愁渠覆脑门。烟澹竹炉将灺火，叶黄百草暗通根。沧桑变尽浑閒事，笑绝嫦娥窃药奔。
和吴克温直禁卫卒韵二首
作者：罗玘
朝代：明

天街立尔矛，夜直敢言休。步急足连足，衣钩头触头。饿焦肠似线，冻裂颈生疣。终不思为盗，窃君狐白裘。燎影晃霜矛，周庐夜敢休。足旋蚁上磨，项缩鳖藏头。发冻凝悬瑱，盔抛胜割疣。三边幸无事，霜重好披裘。
和吴克温直禁卫卒韵二首·其一
作者：罗玘
朝代：明

天街立尔矛，夜直敢言休。步急足连足，衣钩头触头。饿焦肠似线，冻裂颈生疣。终不思为盗，窃君狐白裘。
和吴克温直禁卫卒韵二首·其二
作者：罗玘
朝代：明

燎影晃霜矛，周庐夜敢休。足旋蚁上磨，项缩鳖藏头。发冻凝悬瑱，盔抛胜割疣。三边幸无事，霜重好披裘。
和少宰李石楼游牛首韵
作者：罗玘
朝代：明

崔嵬崔嵬复崔嵬，大行之高高矣哉。看华历历见十丈，寻僧往往逢万回。昔闻龙盘钟王气，今踏牛首临江隈。不如壮归依旧望，眼中何人能一陪。
和江殿读斋居韵
作者：罗玘
朝代：明

漠漠昏鸦飞绕堂，抱裯吾恰到西廊。谩拈短烛寻诗壁，笑见断砖支敝床。家远青山难入梦，时清白首好为郎。不惭衰朽迎归跸，贪看梯航集万方。
和泾川梅花水韵
作者：罗玘
朝代：明

梅华水沁白云根，多事公游公试言。想古有华真壮观，到今无日不潺湲。灵源脉脉唯僧识，题壁欹欹仅寺存。酒尽夕阳人散后，六朝多是合招魂。
和泾川观音岩韵
作者：罗玘
朝代：明

此生此日此冯轩，惊见银山大浪翻。石窟定僧如鬼瘦，斗崖悬树与猿攀。风雷半夜鲸鲵吼，霜露满天鸳鹤喧。面面云中千岫出，若为龙象筑长垣。
和罗先生闻永升及第后三韵 其一 闻信
作者：罗玘
朝代：明

阿云入落端无耗，年矢催人暗有期。浪听儿童传吉语，阿云已傍浑天仪。
和罗先生闻永升及第后三韵 其三 除官
作者：罗玘
朝代：明

苍苍愈老愈慈爱，谁意苍苍亦不慈。夺却凤毛何处去，一生断送与明时。
和罗先生闻永升及第后三韵 其二 及第
作者：罗玘
朝代：明

上苑繁花可浪开，花如有意亦怜才。君王诏许才郎折，昨日才郎在草莱。
和罗先生闻永升及第后三韵·闻信
作者：罗玘
朝代：明

阿云入落端无耗，年矢催人暗有期。浪听儿童传吉语，阿云已傍浑天仪。上苑繁花可浪开，花如有意亦怜才。君王诏许才郎折，昨日才郎在草莱。苍苍愈老愈慈爱，谁意苍苍亦不慈。夺却凤毛何处去，一生断送与明时。
和胡大声守严留别韵
作者：罗玘
朝代：明

犹有故人居赤霄，自将身去去迢迢。于今当道豺无数，到处深渊鱼孔昭。官喜作于徵士郡，时方绝类孝宣朝。如闻威凤君须记，是鸟曾来和舜韶。
和铁屏闽灯韵
作者：罗玘
朝代：明

暗疑蛮女手纤纤，如许经纶一手兼。锦绣云笼星宿海，虫鱼影动水晶帘。瓦穿或是蟾光漏，天瞑当无日晷添。比屋可能成遍照，争功秪恐烛龙嫌。
哭仲松东通政
作者：罗玘
朝代：明

严父省郎泣，佳儿老母悲。俊才先帝识，奇术病夫知。淮上荒三径，松东丧一师。是谁衰朽质，吐纳为之司。
唐给事中挽诗
作者：罗玘
朝代：明

待旦思投匦，诘朝忙盖棺。于人皆是梦，似此更无端。黄屋住来好，瘴乡归得安。丈夫不难死，孤负寸心丹。
坡邻翁寿为姚侍御父作
作者：罗玘
朝代：明

山幽幽中老更佳，泉㶁㶁处时一行。东坡先生旧邻并，罗浮仙人亲弟兄。谁归北斗有绣豸，自吸南海如长鲸。经过况是尧甲子，一岁一度歌升平。
夏景熙母受封诗
作者：罗玘
朝代：明

阿母非职方，乌显螽斯德。职方微阿母，呱呱谁卵翼。长鼋无仰饲，何以生九肋。彼鲸波翻翻，天角一水国。夜仰观天文，帝座御北极。而能班执圭，扶摇信鹏力。帝恩浩如春，所不限异域。里门忽传呼，有使来自北。手持云锦章，白日绚五色。遂令七十妪，县君带实食。里儿竞弃母，妇或休蚕织。犹惊有鹊虎，奔走欲一识。吾何亲见闻，请以意逆亿。
夏驿宰之任姚江
作者：罗玘
朝代：明

道上有积潦，山下出蒙泉。潦决泉之奔，厥委皆稽天。我缨既我爱，我足匪我捐。云崖监其原，浣濯信所便。贵泉亦贵潦，明主之达权。
好事近
作者：罗玘
朝代：明

昨夜山头明，月照四郊如昼。晓来车骑如云，向邮亭分手。飘飘两袖天风，醉数明春宫柳。定留金鼎调羹，肯南天回首。
威凤吟送张经载四川盘粮
作者：罗玘
朝代：明

威凤集阿阁，所不矜爪咮。饥鸱得腐鼠，不敢啄瓦窦。有时脱翔去，鸱啄当正昼。饱能出妖声，呼起百怪斗。有狐毳九尾，有蛇岐两首。一足夔跃跃，四目蒙贸贸。鸱如啄不已，实恐颠载覆。仰吁太古帝，长使凤居守。
学止翁齐寿诗为季本清作
作者：罗玘
朝代：明

谏议性憎僧万回，僧生不为谏议憎。欲以其□试更能。朝朝紫微帝，回天戒冰凝，莫扇扇枕枕欲冰。一身一日高互曾，万回一回绝传灯。谏议心腾腾，翁冠媪帔，千里万里，目窅窅兮其凝瞢。太官羞牛车，累之载以鹏。归酓鲵齿佐尊朋，何如拾橡盛瓦登。母追峨峨胫束縢，膝韨急不及毾㲪。谏议坐琐闱，此语吾听曾。
守溪王先生父八十
作者：罗玘
朝代：明

秋水满震泽，天然出芙蕖。中心无雕琢，对此真起予。旭日上东楹，照我白发梳。发始黑如漆，已不任簿书。竟作强项令，谁能藉阿誉。彼茁者兰芽，秀发幸在渠。甘以穷龃龉，而归老樵渔。于今八十年，发白雪不如。昨夜县帖下，宾詹有新除。今晨府牒来，于星讲帷初。顾此头上巾，重封廿年馀。君恩东海波，岂止震泽潴。愿为太平翁，长在泽边居。
宜兴堵安母庆寿图诗
作者：罗玘
朝代：明

肩山瘦耸晚山寒，泪眼如何湿未乾。心向夜炉灰久死，梦回风烛骨先酸。少曾鬻发宁忧耄，老得含饴始觉难。西掖词官旧邻并，冯谁传作画图看。
寿丁坦翁七十诗
作者：罗玘
朝代：明

非僧非童头亦髡，行年七十口自言。十二月吉置高尊，天瓢酌翻麻姑源。忽惊趵突喷火敦，当垆彪■犊鼻裈。霓裳舞队集良媛，西河浑脱传黎园。曼延眩人杂黎轩，缘椿飞空弋县猿。遏云仲篪和伯埙，王母欲下云旗翻。委以锦组缀玙璠，彼姝翩翩驻西奔。灵药讵恣蟾蜍吞，刀圭入口到骨恩。群仙骑鲸上朝元，鲸馋吸尊涸无痕。褫其荼垒无司阍，遂令鬅鬙百孟贲。中道而立要朱轓，谁更口大张如盆。坐之上座享礼繁，勇能吞海为世婚。尊边尾闾幸我存，饮河饮渭真吾孙。
寿乐堂
作者：罗玘
朝代：明

团团椿树影，细细藕华香。天上神仙府，人间寿乐堂。无时不歌舞，此日且笙簧。便是长生术，何须却老方。
寿乐安谢宗伯弟绅六旬
作者：罗玘
朝代：明

犀銙黄金带，隔身围几遭。号天原是癖，肥义若为饕。形与故山老，名从何处逃。难能步南极，可有一星高。
寿刘翁七十诗
作者：罗玘
朝代：明

乾坤一醉一醒中，未是衰翁未是童。把酒对君君自记，百年百度醉春风。
寿吴淑人七十
作者：罗玘
朝代：明

举眼望龛赭，潮头如雪白。搔头发种种，潮色满巾帼。蹉跎十二岁，一脉未亡魄。龙函润生雷，当暑启旧册。犹如面中丞，委蛇退公隙。问儿今何为，名在象胥籍。钱塘县官酣，云即寿母席。狂簪榴花归，更助醉面赤。儿心岂不亟，重以万山隔。
寿姜母八十诗
作者：罗玘
朝代：明

归迟迟，归迟迟，手中之线忆者谁。去时衣裳母得知，天孙为织银獬豸。白昼凛凛感风吹，维南半天见铁面。有手未便擎卮□，东海滨，秦台畔。侵星辟高门，旌节来岸岸。云是滨州太守、从者鱼贯。饩牵极鲜肥，盏斝亦璀璨。古来七十既稀有，况益十载于今旦。鼓坎坎，舞举举，以舞以酒寿如许。御史持大斧，曰敢遑启处。太守之官守此土，太守不舞谁代舞。御史之归奏三釜。
寿尹老夫人八十诗
作者：罗玘
朝代：明

世上西王母，山中老县君。阁同周吉甫，膝绕晋参军。宫锦归时赐，璚浆宴日醺。黄州碑寿域，吾意亦云云。
寿山福海图为太医王银台作
作者：罗玘
朝代：明

南山穿云下日脚，射日东海日不落。山明海瑩天宇空，南极老人住东郭。越人低头拜北面，汗流走踣孙思邈。唐虞国脉何须切，官家调鼎我调药。南山高，东海阔，莫莫朝朝候黄闼。山如砺，海如带，屹屹官家旧龟蔡。
寿山福海图为太医王银台作
作者：罗玘
朝代：明
体裁：古风

南山穿云下日脚，射日东海日不落。山明海莹天宇空，南极老人住东郭。越人低头拜北面，汗流走踣孙思邈。唐虞国脉何须切，官家调鼎我调药。南山高，东海阔，莫莫朝朝候黄闼。山如砺，海如带，屹屹官家旧龟蔡。
寿平江伯六十
作者：罗玘
朝代：明

眩人掣紫㹸，伶工吹玄笙。驼峰下天廚，璚液篘青城。宝鼎祥云浮，锦笼众星明。氍毹履流丸，罘罳目眯饧。流苏缀珠帘，水晶贯苍缨。人皆诧瑶池，我已登玉京。群公际休沐，诸将解垒营。系马鞍高山，解带玉充楹。谈玄动誇椿，介眉皆及铿。千劫建万劫，先庚累后庚。云谷恒谽谺，终南镇峥嵘。千秋传国储，百年本邦兵。善饭壮不如，披甲老觉轻。用持桓桓威，可汗敢渝盟。
寿平江伯六十
作者：罗玘
朝代：明
体裁：古风

眩人掣紫貌，伶工吹玄笙。驼峰下天厨，璚液篘青城。宝鼎祥云浮，锦笼众星明。氍毹履流丸，罘罳目眯饧。流苏缀珠帘，水晶贯苍缨。人皆诧瑶池，我已登玉京。群公际休沐，诸将解垒营。系马鞍高山，解带玉充楹。谈玄动誇椿，介眉皆及铿。千劫建万劫，先庚累后庚。云谷恒谽谺，终南镇峥嵘。千秋传国储，百年本邦兵。善饭壮不如，披甲老觉轻。用持桓桓威，可汗敢渝盟。
寿成国老夫人八十诗
作者：罗玘
朝代：明

南门有长钥，岂止百丈过。貂垂凝春温，纛下或寝讹。雕飞高牙空，因风想玉珂。忆惜珂佩声，随归振檐阿。解之拜堂前，杯尽慈颜酡。一去今十年，慈颜竟如何。岂无水晶鳞，岂无翠釜驼。宫醪尚方珍，亦有孙婆娑。维此匕鬯者，齿牙玉瑳瑳。维此鼓舞者，头颅雪皤皤。天德光日月，帝居壮山河。臣身借须臾，臣心其靡他。
寿杨名父母八十
作者：罗玘
朝代：明

身上衣裳线缕缕，眼中云物白英英。不勺慈湖酿春酒，中朝已沸颂弦声。
寿栗斋先生诗
作者：罗玘
朝代：明

有发只期玄，有心只期赤。赤心日争光，玄发岁屡易。心无制发术，坐见玄变白。君王好少年，镊白竟何益。浮名有若无，掷去如敝舄。赤心得所托，如觉重负释。氤氲五云表，鸑鷟翔六翮。从兹散发去，放浪烟水迹。下睨一世人，纷纷牧儿奕。锄药穷山根，采芝动云石。形骸付物外，万古一朝夕。
寿梅閒翁九十诗
作者：罗玘
朝代：明

航江侬真勇，佣侬翁亦得。幽燕走探厨，一手提九罭。逮归罗囊箱，幽奥射光色。廛翁狭眼孔，连夕抟胸臆。约襁耳侧闻，垂髫面亲识。信哉彼珠玉，无胫走中国。连墙元季间，呼饮到昏黑。醉狂思如云，百幅有遗力。把观叫孙曾，舞抃几欲踖。鞠躬非佯尊，口不离馆职。喁喁私耳语，竞欲效供亿。银瓶螭绕腰，贝荦爵生翼。更端意先尝，乍发语又塞。廉城高言言，贿将不可逼。逢人说项斯，事覈无粉饰。有时扬稠人，奋不恤啾唧。遂令山泽癯，虚誉邮到北。昔当关中饥，令子痛可忆。木皮昼同餐，粪壤夜共息。幸兹獐鼠躯，簪笏尾夔稷。江乡万里外，划划窥寿域。？池肉陵屯，眩弄杂爨僰。盘堆实三千，脍炙鼋九肋。排空生肉翅，甘分捐儤值。角端或乘之，还往未日昃。终然涉幻窅，有佞者子墨。口如狂澜翻，舌似背锦织。指麾夸娥氏，侃侃侍翁侧。背能负南山，并手拓北极。日月如跳丸，不出翁户阈。武龄三之吝，彭寿益前即。行看骑蟾蜍，入月光景匿。
寿梅閒翁九十诗
作者：罗玘
朝代：明
体裁：古风

航江侬真勇，佣侬翁亦得。幽燕走探厨，一手提九罭。逮归罗囊箱，幽奥射光色。廛翁狭眼孔，连夕抟胸臆。约襁耳侧闻，垂髫面亲识。信哉彼珠玉，无胫走中国。连墙元季间，呼饮到昏黑。醉狂思如云，百幅有遗力。把观叫孙曾，舞抃几欲踖。鞠躬非佯尊，口不离馆职。喁喁私耳语，竞欲效供亿。银瓶螭绕腰，贝荦爵生翼。更端意先尝，乍发语又塞。廉城高言言，贿将不可逼。逢人说项斯，事覈无粉饰。有时扬稠人，奋不恤啾唧。遂令山泽癯，虚誉邮到北。昔当关中饥，令子痛可忆。木皮昼同餐，粪壤夜共息。幸兹獐鼠躯，簪笏尾夔稷。江乡万里外，划划窥寿域。�池肉陵屯，眩弄杂爨僰。盘堆实三千，脍炙鼋九肋。排空生肉翅，甘分捐儤值。角端或乘之，还往未日昃。终然涉幻窅，有佞者子墨。口如狂澜翻，舌似背锦织。指麾夸娥氏，侃侃侍翁侧。背能负南山，并手拓北极。日月如跳丸，不出翁户阈。武龄三之吝，彭寿益前即。行看骑蟾蜍，入月光景匿。
寿涯翁先生六十
作者：罗玘
朝代：明

五岳气完日，重明丽正初。寿星聚奎壁，吾道此权与。谁不登堂室，多曾订鲁鱼。白头王孝逸，北面敢徐徐。
寿澄江先生八十诗
作者：罗玘
朝代：明

久共浮云倦，为霖记昔年。分阴屯绿野，触石布平泉。点缀皆形象，卷舒无际边。夜深望南极，已次少微躔。
寿饶指挥六十诗
作者：罗玘
朝代：明

江州司马鬓扶疏，我忆年方蘧大夫。倒囷昔非缘实食，前驱今不为新符。临川城外竹千亩，天子宫边宅一区。两眼未饶沧海阔，百年如幻过须臾。
寿黄壁父母同六十
作者：罗玘
朝代：明

相对时相语，灯垂几夜花。吾于女共老，天与子还家。眼目南山顶，心神北海涯。不须髡白发，留取著乌纱。
寿黄璧父母同六十
作者：罗玘
朝代：明

麻鞋未便见天子，白首不妨封县君。万八千岁古或有，百二十年今且分。宁馨上堂开口笑，星斗满壁惊人文。是中更比鹿门好，清江空明无片云。
屠冢宰父封宫保诗
作者：罗玘
朝代：明

沉沉深堂公坐时，府公击鼓来贺之。开门两两天丁入，龙墀东头县令立。金虬飞动玉轴开，王言如纶墨犹湿。青宫太保天官卿，授公公拜公亦惊。青天无梯白日升，蹙金麒麟照夜赪。水苍之玉悬腰明，白头仙翁地上行。镜湖心，四明巅，公有药室有酒船。不须日食万万钱，公无身坐政事堂。英雄之网谁持纲，此恩此典公可当。
山水小画为李充昭乃翁题
作者：罗玘
朝代：明
体裁：古风

剑江中心落白雨，跳珠入船两翁语。悬崖堕石江影动，蛟鼍穴深鱼在渚。寒山苍苍色古老，藤稍雨重树欲倒。水鸟惊人沉，水花冷半漂。舵师吓翁翁首掉，野鼓一声疑有庙。两翁停语忽砉歘，水神骑龙恍惚出。两翁雄诃如霹雳，神奔龙汨天地寂。便乘风云骑日月，蹴翻昆崙涸溟渤。回头北斗望丹阙，朱衣何人手中笏。猛脑㩳身独击鹘。一翁气方豪，眼中之江不见矣，写之逼真摩诘氏。
山水小画为李充昭乃翁题
作者：罗玘
朝代：明

剑江中心落白雨，跳珠入船两翁语。悬崖堕石江影动，蛟鼍穴深鱼在渚。寒山苍苍色古老，藤稍雨重树欲倒。水鸟惊人沉，水花冷半漂。舵师嚇翁翁首掉，野鼓一声疑有庙。两翁停语忽砉歘，水神骑龙恍惚出。两翁雄诃如霹雳，神奔龙汨天地寂。便乘风云骑日月，蹴翻昆崙涸溟渤。回头北斗望丹阙，朱衣何人手中笏。猛脑㩳身独击鹘。一翁气方豪，眼中之江不见矣，写之逼真摩诘氏。
德政遗迹
作者：罗玘
朝代：明

吾能舟淤河，吾能梁老圮。要使保定府，周道荡如砥。前之守者谁，此语恐有矣。九年梦寐中，日月去奔驶。尚遗圯与河，白石浸洿水。赵侯洮河来，言若不启齿。鞭山下万石，荷锸甚屯■。褰帷漫逶迤，众目随顾指。畚泥成高丘，修虹截波起。老翁争出门，快睹百艘舣。薪夫采薪归，信脚下脚履。昔为寂寞区，今化喧闹市。吾无曾见闻，得之傅太史。
感皇恩
作者：罗玘
朝代：明

江上漾金波，波光渺渺。红日初升万方晓，驿前杨柳，尽系金鞍腰袅。骊歌唱发得，雕梁绕。天上麒麟，人间凤鸟。万口欢声使君少。此行去也，留作中朝仪表。甘棠在岁长，青青杪。
慈竹图诗余邦臣使便捧封制寿于慈闱因寓意焉
作者：罗玘
朝代：明

竹生子，子生孙，竹生子孙孙转蕃。是曰慈竹为竹元。历历凤啄实，磊磊猫蹲根。恶草恶木天所髡，霜晨雪夕褫冠裈。此时独亭亭，窸窸风叶翻。浮埃脱落净瘢痕。冬寒不为寒，春温不为温。大哉天地无怨恩。此竹者，地势坤，图长存。
戏赠杨蕲邵三君子
作者：罗玘
朝代：明

蜾蠃螟蛉侍侧豪，江汉浮萍刺眼毫。酒狂自大心陶陶。曾同灵均怨作骚，一腹奚足吞江涛。古言聚灰曾止滔，此事何异海可舠。四夔标榜不与皋，直追那颂置我鼗。冥搜罔象归笼牢，火炮铁柱沃以膏。灼肤熸骨焦皮毛，钁天大斧斩鬼刀。支祈可系百丈绦，荼垒畏避潜栖桃。叱穆借骏手指騊，掷下辔把造父操。昆崙险幽龙鬼韬，命赤郭食日几遭。入幽探怪气愈骄，陋彼嗜琐溲溺槽。归来疑仙或疑妖，女妻惊怕仆妾逃。词源如井引桔槔，倚马可待书者劳。调高和寡中路号，曳我鹪鹩出蓬蒿。关西夫子披锦袍，鹿鸣初歌髧中髦。大弓水犀铁瓮韬，许昌使君秉干旄。灯前促膝吞醇醪，狂夫大叫仍嗷嘈。载鼷以车向我嘲，岱宗为卑此会高。
挽柴公照母
作者：罗玘
朝代：明

里有不娶女，齐姜陈之求。妇姑闻勃溪，两姑争妇留。彼为鸱为枭，反与贞静仇。天孙织云锦，终归物之尤。俗慈类禽犊，有子东家丘。琐郎吾徒豪，雁行拜低头。人生非空桑，气类父母由。吾徵母之贤，识子臧与否。岂为哭母辞，职居阐其幽。
挽熊太守父
作者：罗玘
朝代：明

金陵郭外山，高冢奠山麓。中唐甓新易，膏泽濡丘不。山灵幻？魖，此诏出黄屋。生为熊省庵，死赠皇太仆。平生拯溺心，有子惟式谷。曾援由基弓，连发连中鹄。牛刀亦小试，拍拍惊雁鹜。更联伯囧班，宣王今考牧。幽幽万泉宫，云是百鬼谷。那无迎恩坛，蹈舞效嵩祝。旧裳释蓝缕，所不玷渠鬻。冥官惬新授，翔去众生族。朝元游清都，何啻生受禄。麻姑兹当来，洞天三十六。
挽熊太守父
作者：罗玘
朝代：明
体裁：古风

金陵郭外山，高冢奠山麓。中唐甓新易，膏泽濡丘不。山灵幻�魖，此诏出黄屋。生为熊省庵，死赠皇太仆。平生拯溺心，有子惟式谷。曾援由基弓，连发连中鹄。牛刀亦小试，拍拍惊雁鹜。更联伯囧班，宣王今考牧。幽幽万泉宫，云是百鬼谷。那无迎恩坛，蹈舞效嵩祝。旧裳释蓝缕，所不玷渠鬻。冥官惬新授，翔去众生族。朝元游清都，何啻生受禄。麻姑兹当来，洞天三十六。
挽篁墩母林夫人
作者：罗玘
朝代：明

瀛海聚萍梗，两宗偕震业。委禽非以师，作合稽谱牒。是时襄毅公，渊冰渺初涉。内顾门户殷，百虑不一惬。夫人慰慇勤，此属箕帚妾。公亦盖世豪，百步穿杨叶。官如传舍然，屡有乞米帖。唯知行饮冰，宁恤谤盈箧。胡能堪多艰，如堕水跕跕。及归入门内，无费舌与颊。坐令忠义肝，奋鼓祖逖楫。南辕海无波，北伐匈奴詟。王明钖使蕃，昼日用三接。移根傍桑梓，得反大州歙。夫人驾文驷，令子得新捷。人方讶修反，国喜增固晔。奎星南斗避，元气待调燮。温甘蔚背谖，日月换尧荚。公神久陟降，配享登禘祫。而开夜台迎，有诏封马鬣。
挽篁墩母林夫人
作者：罗玘
朝代：明
体裁：古风

瀛海聚萍梗，两宗偕震业。委禽非以师，作合稽谱牒。是时襄毅公，渊冰渺初涉。内顾门户殷，百虑不一惬。夫人慰慇勤，此属箕帚妾。公亦盖世豪，百步穿杨叶。官如传舍然，屡有乞米帖。唯知行饮冰，宁恤谤盈箧。胡能堪多艰，如堕水跕跕。及归入门内，无费舌与颊。坐令忠义肝，奋鼓祖逖楫。南辕海无波，北伐匈奴詟。王明锡使蕃，昼日用三接。移根傍桑梓，得反大州歙。夫人驾文驷，令子得新捷。人方讶修反，国喜增固晔。奎星南斗避，元气待调燮。温甘蔚背谖，日月换尧荚。公神久陟降，配享登禘祫。而开夜台迎，有诏封马鬣。
挽罗永升母
作者：罗玘
朝代：明

青眼词林伯，白头国子师。泪乾惟血继，心急觉归迟。熊胆曾尝夜，金鱼未碎时。东邻有嫠妇，伛偻更何之。
挽萧莘夫御史柯之父
作者：罗玘
朝代：明

疠鬼灭人门，其馋甚猛兽。所经迹如扫，有不遗卵鷇。中间亢宗英，天为置呵守。群尸臭腐间，何处逃径窦。殗殜半死魂，幸活六七咮。补苴见新巢，鼎鼎焉说旧。宾兴登宁馨，配二十八宿。峨峨惠文冠，倏觉移戴首。山中地行仙，宫锦照白昼。敢辞大块息，陟降帝左右。
挽邓屹庵诗
作者：罗玘
朝代：明

屹庵先生墓上石，飞虬蹲龟新勒额。妖狐不敢卧其下，山鬼呵护火通夕。樵夫惊见走折足，过客仰观读如译。久之意象度百过，奉政大夫字飞白。前时石小字画刓，秪今字大衔亦易。乃知生男如仲谋，胸中岂乏还珠策。圣皇褒贤常及亲，用此照耀贲幽宅。先生蚤岁两振铎，庭馆春风歌朴棫。况当闻礼闻诗馀，桥梓阴阳真一脉。都匀苗獠等猺獞，卖刀买犊笑哑哑。先生墓石行又镌，百年剑水增载籍。
挽钱太仆父
作者：罗玘
朝代：明

吴山蜕骨仙，游神何处边。更越十馀载，刚为一百年。深衣扶老杖，瘦石紫芝田。诏许增新谥，先生旧姓钱。
挽马侍郎先生夫人诗
作者：罗玘
朝代：明

嫁衣犹在箧，翟茀只存图。箧启远追日，图披虞祭初。天曹触讣哭，方伯得輀扶。无复闻钟起，朝催学士趋。
敦艮斋为清州胡居士题
作者：罗玘
朝代：明

玉兴根盘壮，清洲枝蔓稠。山于眼中老，水向面前流。世自多岐路，吾非不系舟。韦编任三绝，夜夜梦西周。
新野宗知县二异诗
作者：罗玘
朝代：明

二穗三穗禾，二岐三岐麦。去年与今年，新野民所穫。农初得之笑，把玩不忍释。乂牙珊瑚枝，凌竞战士戟。又如明堂舞，执籥与秉翟。又如鸾凤翔，参差垂众翮。橐籥鼓元气，澒洞浑融液。薰蒸为太和，混沌此副坼。令尹今为谁，宋公师相伯。疾恶真如仇，爱物已成癖。嘉祥岂虚生，愿献府公宅。桓桓沈中丞，宪宪唐大国。周公嘉禾篇，再见出孔壁。吁嗟薄恶吏，亦自梗天泽。
无锡华封君七十时其子员外虑狱过家便庆
作者：罗玘
朝代：明

七品去年封，七十此时逢。子归殊杀伐，老自不龙钟。宾是毗陵守，邻为无锡农。惠山泉似酒，恐亦有僧供。
无题
作者：罗玘
朝代：明

大隐隐城市，远游游帝都。君今成老叟，吾尚滞癯儒。对酒情浓淡，思家梦有无。一声天外雁，南去可相呼。
日磾调马图为吴克温题
作者：罗玘
朝代：明

秺侯熟知马牝牡，不识蛾眉形好丑。低头摸马恐马瘦，胆碎浑忘身有首。玉趾之前卢令令，耳边亦觉怒猊吼。欲拚百死问金人，雷霆在上敢开口。
晚耕为谢邦硕父作
作者：罗玘
朝代：明

新著蓑衣拜社神，百年强半老农身。敢因有意逃诗债，自是无言对俗人。乞火烧畬到盐灶，劈薪借斧走东邻。潮声渐不惊朝卧，纵使客来常脱巾。
曾太守留别韵次之
作者：罗玘
朝代：明

爱住常州苏长公，烦公多事觅公踪。文章渊薮机云在，锦绣江山宛洛同。地接海门疑日近，官联京兆与天通。行春如到具区泽，要斩茭菰万万重。
望庆图为裘鸿胪作
作者：罗玘
朝代：明

明年莫雨豫章城，须放高堂百日晴。宾从来如华簇簇，歌钟细逐燕轻轻。衔巾青鸟下不下，入馔白鱼烹未烹。独有玉皇香案吏，殿东头上望长庚。
李成章五十寿诗
作者：罗玘
朝代：明

黄金矿深穴，奇价论都会。为生若薅田，取穫在宴岁。年华去流水，岂惜是日醉。吾言胜挥戈，敢任老景退。
松月先生挽诗
作者：罗玘
朝代：明

姑苏一夜雨，端为泣仓公。太史梦中见，使君归去逢。松枯月色澹，火灺药炉空。更恐少微坠，吾当瞻昊穹。
柴虚犹子洵领南畿贤书东归将北上春官予作二诗前道其实后以鼓其勇也
作者：罗玘
朝代：明

有客复有客，少壮勇而鸷。一攫空邦人，再攫空多士。吾尝指其腹，号曰五经笥。官今古中丞，柴虚别名字。洵也九鼎资，年来沐炉锤。晶荧会跃出，闪闪夺人眦。柴虚顾之笑，此宝良我试。海神涌波涛，远致庙廊器。谁能一家私，总用邦国瑞。白日麾大旗，裨王来接战。长弓发健臂，射中裨王面。归营夜张灯，照见灭寇箭。天明上马去，勇气逼飞电。缚其名王归，拜献明光殿。
柴虚犹子洵领南畿贤书东归将北上春官予作二诗前道其实后以鼓其勇也·其二
作者：罗玘
朝代：明

白日麾大旗，裨王来接战。长弓发健臂，射中裨王面。归营夜张灯，照见灭寇箭。天明上马去，勇气逼飞电。缚其名王归，拜献明光殿。
栲亭寿诗
作者：罗玘
朝代：明

吾闻栋明堂者邓林木，山樗不入匠石目。樗诚可弃未若栲，樗在巘兮栲在麓。侯官少府不屑住，身大如丘嫌矮屋。摆除敝屣归去来，架栲为亭不费筑。东边瓮牖惯吞月，照见鞠躬进汤粥。哦松那如负米甘，嗤彼空吟莪蓼蓼。眼前万物尽刍狗，凿混沌死北帝倏。高骑日月游六合，无何有乡暮即宿。叫文襄公公在天，至今国活犹食肉。封丘厅事仅旋马，光禄之官非太祝。英公门户郑公笏，田园鬻尽笏不鬻。公孙可寿一百年，公在吾为公作仆。馆甥归去当登堂，要我作诗诗在轴。
次内阁赏芍药韵二首
作者：罗玘
朝代：明

疑尔前身定姓阴，汉家宫阙受恩深。似曾改样围金带，也解随人献赤心。才亚花王一二品，隔于梧树十来寻。倚栏不住吹龙篴，愧杀啾啾蟋蟀吟。朝回个个乞花归，预恐明朝花渐稀。谁肯口乾劳品第，吾拚鼻齆嗅芳菲。初生定是鸿衔子，夜护宁无鬼设围。欲典春衣买多纸，赏音传写到岩扉。
次内阁赏芍药韵二首·其一
作者：罗玘
朝代：明

疑尔前身定姓阴，汉家宫阙受恩深。似曾改样围金带，也解随人献赤心。才亚花王一二品，隔于梧树十来寻。倚栏不住吹龙篴，愧杀啾啾蟋蟀吟。
次内阁赏芍药韵二首·其二
作者：罗玘
朝代：明

朝回个个乞花归，预恐明朝花渐稀。谁肯口乾劳品第，吾拚鼻齆嗅芳菲。初生定是鸿衔子，夜护宁无鬼设围。欲典春衣买多纸，赏音传写到岩扉。
次梅厓留别韵
作者：罗玘
朝代：明

夹河好树徐徐数，向晓轻舟细细那。眼底乾坤容我老，胸中芥蒂任渠多。滕王阁上记如许，白鹿洞前山若何。千古东湖徐孺宅，春来依旧草生么。
毛太守挽诗
作者：罗玘
朝代：明

人人尽道把麾难，南北端公亦战鞍。名与世存身可死，恨同天大父无官。孤坟一任樵夫识，遗事今归野史刊。无限青山临剑水，更闻衮衮豸为冠。
沈侍郎七十诗
作者：罗玘
朝代：明

阳羡城边水，征西庙后山。气应作云雨，公独住中间。昔道九州隘，今随一鹤閒。且当熙皞日，春酒驻酡颜。
河源吟送熊节之知河源县予昔与之处太学知其为人故见于吟云
作者：罗玘
朝代：明

出宰河源县，非是黄河源。维彼黄河源，其名为鄂端。华言星宿海，或曰此天根。君能如鄂端，身高在昆崙。块视人间世，此县安足言。请从天下县，一一向主论。县县令如君，行行信鱼豚。
泛舟长河水寺之东宾仙游李君将赴召予欲其有所思也拟是曲以送之
作者：罗玘
朝代：明

泛舟长河水，河水过漫漫。澄心寤物理，且作行路难。竞急恐不达，其前有惊湍。万斛等一叶，于何恃根盘。飘飘若乘云，既济事乃安。昨逢舶商来，云自东三韩。何尝驾飞车，舶壮岁月宽。飓母几翻海，高涛涌峰峦。鲸吞杂鼍作，恍歘参神奸。时吾舶中人，如以铁作肝。色空身世忘，卒亦无伤残。商言我更豁，我行且加餐。
泰和祷雨有感为吴德纯作
作者：罗玘
朝代：明

金华山云如纸薄，澄江赤日烁欲涸。田家生怕牛饿死，满田焦禾任牛嚼。禾尽牛肥尚可为，县吏催租出牛缚。缚牛到市多卖钱，了租背上无腷膊。新传县官昨夜到，坐席未煖行出郭。西郊蓦地阴云生，狂雷一下颠快阁。雷声转大人转惊，两耳何曾闻雨落。雷收云散天一色，只见高田有鱼跃。疾忙牵牛趁夜归，觅石跟蹡磨钱镈。君不见县官骑马入县门，犹向山头望雨脚。
涿州张太守四异诗
作者：罗玘
朝代：明

列郡忧民独数君，暗疑黄霸是前身。但逢六月雨连日，闻说他州蝗扑人。怪得今年禾作色，莫言此地雪无神。涿中怨杀闽中子，赢尔明明一寇恂。
渔阳边防图为刘云太监题
作者：罗玘
朝代：明

朝辞黄金台，莫宿孤竹国。夜深梦星月，如照永巷色。犹防傍麒麟，其上烟雾黑。觉来抚旌槊，窅窅望宸极。渔阳国东门，启闭慎朝夕。室韦元纳款，戍卒且耕穑。
游方山路间定韵与石楼志别
作者：罗玘
朝代：明

相逢尽道乞还山，公乞还山便得还。浮世风烟棋罢局，百年光景手循环。穿云蹑磴疑天上，到寺对僧如梦间。明日河桥杯酒后，月明千里隔阳关。
潮中独立松为雷廷亮题
作者：罗玘
朝代：明

潮溅龙鳞海眼空，风涛总与夜声雄。更怜独立真谁友，肯遇秦皇草次封。
瀛洲雅会次韵诗
作者：罗玘
朝代：明

千年王气此山溪，虎踞龙蟠旧品题。黄道正行今日月，朱衣原在殿东西。知章许我同骑马，太乙怜公肯植藜。白首放歌还纵酒，何时背为负暄低。何年夸父海中游，摘此瀛洲奠此州。风景从前如有约，江山于我若为谋。诧登洞府心先醉，看眩曼延眼欲流。老去枯肠仍酒病，坐来琼玖付谁收。
瀛洲雅会次韵诗·其一
作者：罗玘
朝代：明

千年王气此山溪，虎踞龙蟠旧品题。黄道正行今日月，朱衣原在殿东西。知章许我同骑马，太乙怜公肯植藜。白首放歌还纵酒，何时背为负暄低。
瀛洲雅会次韵诗·其二
作者：罗玘
朝代：明

何年夸父海中游，摘此瀛洲奠此州。风景从前如有约，江山于我若为谋。诧登洞府心先醉，看眩曼延眼欲流。老去枯肠仍酒病，坐来琼玖付谁收。
灞桥图为扬碧川先生题
作者：罗玘
朝代：明

雪中驴背缩更缩，门内主人招未招。只恐有诗无卖处，至今人说灞陵桥。
王克承按江西道姚江省母
作者：罗玘
朝代：明
体裁：古风

惠文岸岸山立齐，直当黼扆之东西。猛脑鹘击赤狐走，虎豹在山谁采藜。虞门四辟集鸣凤，周道荡荡骅骝嘶。重瞳尚疑紞黈塞，日暮幽屋啼寡妻。又疑阴阴出宠贼，败瓮臭腐生醯鸡。盱睢一种老鹜雁，以死博利无噬脐。官曹如在伎儿子，眩乱黑白眼著眯。皇威震动誓无赦，汉熂北詟曾庭犁。君当一面江之右，此实饵笔之壑溪。仰思简在明并日，况柄以斧斧以携。舜江东头大门屋，未到百里为会稽。倚门星星笑且语，鹊噪绕屋旋而栖。前驱两两赤靴裤，察院银字分明题。照山欲动水欲沸，旌节婀娜人填蹊。邻儿诧见衣上兽，云是虎豹麒麟犀。升堂一笑见颜色，昔在地上今登梯。入厨饤饾执匕鬯，自曳薪入妻埽�。官贫未具黄金斝，有酒且注青琉璃。南山虽高未足祝，有过一劫南浮提。
王克承按江西道姚江省母
作者：罗玘
朝代：明

惠文岸岸山立齐，直当黼扆之东西。猛脑鹘击赤狐走，虎豹在山谁采藜。虞门四辟集鸣凤，周道荡荡骅骝嘶。重瞳尚疑紞黈塞，日暮幽屋啼寡妻。又疑阴阴出宠贼，败瓮臭腐生醯鸡。盱睢一种老鹜雁，以死博利无噬脐。官曹如在伎儿子，眩乱黑白眼著眯。皇威震动誓无赦，汉熂北詟曾庭犁。君当一面江之右，此实饵笔之壑溪。仰思简在明并日，况柄以斧斧以携。舜江东头大门屋，未到百里为会稽。倚门星星笑且语，鹊噪绕屋旋而栖。前驱两两赤靴裤，察院银字分明题。照山欲动水欲沸，旌节婀娜人填蹊。邻儿诧见衣上兽，云是虎豹麒麟犀。升堂一笑见颜色，昔在地上今登梯。入廚饤饾执匕鬯，自曳薪入妻埽？。官贫未具黄金斝，有酒且注青琉璃。南山虽高未足祝，有过一劫南浮提。
王资博父母齐寿
作者：罗玘
朝代：明

即前出门时，官苦簿尉伍。峥嵘獬豸角，突尔如手取。离忧终亦乐，绝胜列三釜。眼明读泥金，再拜荷明主。名卸百里侯，不贵实食户。当晨坐中堂，？史夹天姥。生年不满百，七十稀自古。郎身愿为鹏，两腋出毛羽。飞归其何如，问我我首俯。
王资博父母齐寿
作者：罗玘
朝代：明
体裁：古风

即前出门时，官苦簿尉伍。峥嵘獬豸角，突尔如手取。离忧终亦乐，绝胜列三釜。眼明读泥金，再拜荷明主。名卸百里侯，不贵实食户。当晨坐中堂，�史夹天姥。生年不满百，七十稀自古。郎身愿为鹏，两腋出毛羽。飞归其何如，问我我首俯。
王院判父挽诗
作者：罗玘
朝代：明

椿萎世已寂，慈竹叶策策。岂不悲椿萎，苦心学医国。朝朝斸竹下，常恐宅虺蜴。慈竹岁亦萎，心恙如被蛰。浩荡天地间，此身常局蹐。世人无长生，贤声寄经籍。嗟嗟孝子心，亲名如拱璧。吾如朽腐木，岂任笔砚役。放言杂诙谐，以倡孝成癖。
环翠亭为门生吴廷亮父南坡作
作者：罗玘
朝代：明

白雾下赤壁，素月筛青林。风露变草木，鱼鸟解晴阴。蛟潭湛潏潏，鸥波去沉沉。岛屿上下势，舟船来去心。此亭对此景，一鹤与一琴。琴音谐韶濩，鹤性甘萧森。春浓十里竹，秋静万家砧。象罔溟蒙合，云雷屯伏深。主人葛天氏，不信有朝簪。
瑞麦诗
作者：罗玘
朝代：明

笑数流言去去多，饱眠无奈夜深何。忽然一觉扬州梦，听得人间瑞麦歌。
盛封主事挽诗
作者：罗玘
朝代：明

封君夜台游，邻鬼纷累百。聿始迎封君，又若聚叹息。谁能一布衣，老用著冠帻。有子虽令学，曾几青云客。家家竞落莫，谁氏再丰硕。幸灾俗之常，而闵垂绝魄。隔藩即仇雠，反眼视蛮貊。封君有宽肠，春水满四泽。蜉蝣生死间，天地一朝夕。生荣死之安，盍受百鬼役。寄言人世间，愿踵封君迹。
石楼高寄李石楼
作者：罗玘
朝代：明

石楼高，石楼高，星宿磊磊手可操。愧我欲上非飞猱。石楼坚，石楼坚，雪霰堆户冰凝椽。愧我欲住非蜕仙。不如移身且就石楼下，朝朝莫莫窥其罅。或傍石楼旁，仰钻尔尔甘冻僵。忽然飘风刮地扬沙石，翳我两目昏咫尺。归来兀兀坐茅屋，石楼不见见我独。忍能不寄诗一幅。
程侍御载道奉使便省
作者：罗玘
朝代：明

钟山云落吴山雨，夜夜书灯唤子眠。官肯清贫终得计，老同封爵即为仙。偶然乌府风霜客，行到苍苔杖屦边。候吏街头任沽酒，门前已卸晓骢鞯。
童给事便省归蜀
作者：罗玘
朝代：明

百四十八岁，中分当此年。相看似宾主，人拟是神仙。冠忽加头上，子方归日边。丁宁焚谏草，恐与蜀人传。
红梅图为肇和题
作者：罗玘
朝代：明

西湖残雪候多时，却恨前年被雪欺。且学杏花红似锦，暂招鸣鸟到南枝。
续和野亭竹鹤诗
作者：罗玘
朝代：明

笼闭笼开任主裁，主如怜鹤可长开。肯容俗客调飞舞，许借仙人骑往来。曾对凤鸣栖在竹，定因子和立当台。赤睛可是能人语，我欲从之问斗台。
翁应乾父子传经同朝卷
作者：罗玘
朝代：明

上公晨朝用子随，金蝉玉带腹则虚。退食袒裼狗马娱。相公公退苦课子，子卧绛厨朝未起。千呼万唤浑尔尔。白屋子，朱门孙，一为府君一叫阍。荣辱自已原无门，参之笞窋讵足论。旦笞伯禽殊有恩，奋建蹑踵孝谨闻。向之歆，贤之玄，姚江翁家在眼前。
翡翠图二首
作者：罗玘
朝代：明

鹝惜绶，鸾信影。孔雀爱金尾，鸳鸯重莺领。在世安有秦西巴，狝麑杀孩予亦肯。俛啄仰顾活须臾，虞罗得女女秃顶。嘴衔鱼婢不得饫，何异海鹤遇吞竫。不如清饥学蝉饮露，或饱土壤为蛙黾。嗟哉象以齿焚千斤躯，拳身得托为女幸。得鱼休向莲茎啄，恐涴莲房带蒂腥。犹胜羽毛或遗落，著人冠上得人惊。
翡翠图二首·其一
作者：罗玘
朝代：明

鹝惜绶，鸾信影。孔雀爱金尾，鸳鸯重莺领。在世安有秦西巴，狝麑杀孩予亦肯。俛啄仰顾活须臾，虞罗得女女秃顶。嘴衔鱼婢不得饫，何异海鹤遇吞竫。不如清饥学蝉饮露，或饱土壤为蛙黾。嗟哉象以齿焚千斤躯，拳身得托为女幸。
翡翠图二首·其二
作者：罗玘
朝代：明

得鱼休向莲茎啄，恐涴莲房带蒂腥。犹胜羽毛或遗落，著人冠上得人惊。
脊令图二首
作者：罗玘
朝代：明

妖鸟周公有弓矢，邑中讹火毕方图。良工不管灾祥事，自在茅茨画雪姑。破獍食其父，䲭枭食其母。彪虎一母生，母去彪食虎。维乌恒反哺，维雁行不补。鹡鸰鸟之微，友义良独苦。虽无华虫文，舌不逮鹦鹉。飞鸣行摇摇，急难亦堪武。疾风一枝安，百鸟谁敢侮。
脊令图二首·其一
作者：罗玘
朝代：明

妖鸟周公有弓矢，邑中讹火毕方图。良工不管灾祥事，自在茅茨画雪姑。
脊令图二首·其二
作者：罗玘
朝代：明

破獍食其父，䲭枭食其母。彪虎一母生，母去彪食虎。维乌恒反哺，维雁行不补。鹡鸰鸟之微，友义良独苦。虽无华虫文，舌不逮鹦鹉。飞鸣行摇摇，急难亦堪武。疾风一枝安，百鸟谁敢侮。
茅山书屋为项德懋题
作者：罗玘
朝代：明

满山生白茅，茅白山亦白。维翁养默惯，分与尘世隔。拔茅覆山椒，牵萝缉茅壁。面壁梦周孔，冥心契羲画。茅疏壁缭多，缺月瞰深夕。百年翁骨寒，山鬼夜敲石。鼻耳真贯穿，诛茅掘遗磶。见磶如见翁，护磶如护璧。一磶复一柱，吾当陋晋籍。
荣休卷为抚州谢千户题
作者：罗玘
朝代：明

吾亦欲休去，多君休更先。手扶新削杖，弓解旧弯弦。却对寮为客，翻疑身是仙。五老尖上月，夜夜照閒眠。